text:
Oranjestad-Dialuna mainta Minister Otmar Oduber a comenta cu el a ricibi un rapport tocante recomendacionnan pa mehora calidad di Producto Aruba for di e RevPar Committee cu a conta cu miembronan di Gobierno, ATA, AHATA y ATSA.
E comite a reparti e tareanan y reponsabilidadnan pa cual a compromete cu otro den 3 fase. 1. Metanan cu kier logra den e proximo 6 lunanan; 2. Metanan cu por logra dentro di 1 ½ aña y ; 3. Metanan cu por wordo implementa dentro di 3 aña.
Algun di e puntonan cu e documento ta duna atencion den e prome fase ta esakinan.
Calidad di servicio cu kier wordo brinda. Den e cuadro aki Aruba Certification Program (ACP) tin un rol hopi grandi. Entrante januari di e aña aki e programa aki ta cay bou supervision di ATA cu lo tin e rol di expande y logra cu den e proximo 2 aña practicamente 100% di esnan cu ta labora den e industria di turismo a pasa e curso aki.
Tambe e parti di educacion ta sumamente importante den e documento. Kier pone atencion na e calidad di educacion y con hotel, gobierno y otro partnernan por yuda na scolnan manera EPB, EPI y Universidad di Aruba pa por engrandece e calidad di educacion eynan.
Training den totalidad tambe a haya atencion. Hotelnan ta compromete nan mes mescos cu otro sectornan pa upgrade nan personal. Otro punto importante ta lenguahe y cultura y mester traha riba dje den e proximo 6 lunanan. Nos tin un diversificacion di culturanan tanto di trahador como bishitante y mester pone enfasis riba dje.
Un otro punto ta pa compronde e necesidadnan di e mercado nobo cual ta esun di entrada riba 150 mil Dollar pa aña. Mester compronde kico ta e necesidadnan cu nan tin, e calidad di e servicio pa loke ta e standardnan cu cada empresa na Aruba mester bay tin pa por tin e nivel di calidad di servicio cu kier brinda.
Otro punto cu ta wordo identifica ta e servicionan na aeropuerto unda cu lo mester concentra mas riba e aspecto VIP, riba e aspecto di e bishitante afluente y kico nan ta spera di un destinacion cu ta propaganda su mes di ta uno di primera clase.
Seguridad riba beach y maneho sostenibel di desaroyo di beachnan tin prioridad halto. Minister Oduber a bisa cu Gobierno ya caba ta riba e caminda aki y ta spera cu dentro di e proximo 6 lunanan esakinan lo mester ta cla y cu ta conta pa tur esnan cu ta opera riba beachnan publico.
Bou di e punto aki ta recomenda tambe pa tin facilidadnan pa turistanan crucero of cu no ta kedando na hotel. Nan ta bisa pa tin facilidadnan na beachnan, crea beachnan nobo manera ta tumando lugar na e momentonan aki. Tambe ta menciona solicitacion riba beach, pa atende cu e situacion unda tin diferente ofrecementonan di entre otro droga riba nos beach.
Un ultimo punto cu Minister Oduber a menciona ta e clima di inversion pa cu hotelnan. Mester percura a base di e dialogo social cu a tuma lugar pa bin cu cambionan entre otro den e programa di incentivo di belasting IPC y reduccion di invoerrechten relaciona cu muebles accesorios relaciona cu renovacion y mehoracion pa por crea e clima pa inversion den e hotelnan.
Cada un di e puntonan aki ta haya e atencion necesario hunto cu e mercadeo cu ATA lo mester bay hiba, pero teniendo na cuenta cu cada un di e actornan ta partnernan importante pa por percura cu 1. Tin e fondonan necesario pa inverti netamente unda por genera mas tanto di esnan cu ta bishita nos isla y cu tin e index di mas halto, kiermen cu nan por gasta mas; 2. Percura cu e strategia ta uno cu nos por yega na e tipo di hendenan aki; 3. Percura pa hopi di e instrumentonan manera aruba.com y otro formanan di haci negoshi directo ta mas accesibel.
Banda di e prioridadnan aki tin dos mas cu ta pa logra den 1 ½ aña y e otro den 3 aña. Esakinan ta cana den e mesun espiritu di esunnan di 6 luna caminda e partnernan ta compromete nan mes pa traha riba esaki y na final di dia ta di por tin un producto di un calidad hopi mas halto, tanto pa loke ta trata producto, pero tambe den servicio.


c: text/html

text:
REUNIONNAN ANDANDO PA DELINEA MANEHO DI SPEARFISHING
Minister Ursell Arends:
REUNIONNAN ANDANDO PA DELINEA MANEHO DI SPEARFISHING
Durante siman cu a pasa, Minister Ursell Arends a reuni cu representantenan di piscadonan di harpoen pa loke ta trata nan colaboracion pa yega na un maneho di Spearfishing nobo.
Ya caba pa varios siman, ministerio di naturalesa ta atendiendo diferente reunionnan unda tin intercambio di conocemento y tambe proposicionan cu ta wordo treci dilanti, pa asina yega na un maneho unda e practica di tira pisca y conservacion di naturalesa por ta den balanse harmonioso.
Pa cu e reunion a invita diferente departamentonan concerni pa ta presente, entre otro DLVV (Santa Rosa), DNM (Directie Natuur & Milieu) FPNA (Fundacion Parke Nacional Aruba) y Kustwacht. Involucrando e stakeholder nan cu ta atende directamente cu e practica y efecto di spearfishing, ta segura esfuersonan conhunto pa yega na un maneho definitivo cu lo mester wordo regula por medio di ley y pa asina percura cu spearfishing por tuma luga na un forma controla, regula y sostenibel.
Ministerio di naturalesa lo continua cu e reunionnan den e proximo siman nan, unda lo sigui delinea entre otro e proceso di permiso y reglanan di practica, pa asina pronto anuncia e maneho.
Minister Arends ta gradici tur stakeholder y specialmente e grupo di piscadonan di harpoen cu ta acudi na e reunionnan aki y ta brinda nan conocemento y experiencia cu ta aporta na discuscionnan sano y constructivo, cu enfoke riba metanan comun.

robotstxt: allowed

filter: keep


text:
WILLEMSTAD — Liga MCB Promé Divishon buèlta di 6 ta kontinuá e wikènt aki den SUBT ku algun partido hopi hot! Tur ekipo ta hasiendo nan bèst pa por drenta den e buèlta di 4! Kosnan ta pinta di bai bira sumamente interesante e wikènt aki tambe.
Liga MCB Segundo Divishon tampoko no ta keda atras ku e partidonan di buèlta di 6 ku ta kontinuá durante siman riba tereno di FFK. E siman ku ta bin aki lo ta e último siman di Liga MCB Segundo Divishon buèlta di 6 pues tur ekipo ta bin pa bai ku 3 punto pa asina klasifiká pa e buèlta di 4!
Liga MCB Promé di divishon su preis pa e buèlta di 6 ta fl. 7.50 pa adulto miéntras mucha i 60+ ta paga solamente fl.2.50. Liga MCB Segundo Divishon ta kosta fl.2,- pa tur hende.
Terser Divishon tambe ta kontinuá ku su último wega pa e temporada aki i lo mira akshon manera tur siman riba djadumingu na tereno di FFK. E wega aki ta kompletamente grátis!
Liga Lito tambe ta kontinuá ku su weganan pa esnan di mas chikí den e famia di futbòl. Djadumingu aki, 30 di ougùstùs Liga Lito ta sigui, 10or di mainta na tereno di FFK. E weganan aki tambe ta kompletamente grátis.
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl.
Wega nan pa wikènt binidero, Liga MCB Promé Divishon buèlta di 6:
Wega nan pa próksimo siman, Liga MCB Segundo Divishon buèlta di 6 :
Tur e partidonan aki ta tuma lugá na FFK
Wega pa djadumingu, Liga MCB Terser Divishon:
E partido aki ta tuma lugá na FFK


text:
Minister Dangui Oduber a reuni cu Fundacion Contra Cancer di Prostaat
ORANJESTAD – Diamars merdia Minister di Salud Publico Sr. Dangui Oduber a reuni cu e president di Fundacion Contra Cancer di Prostaat (FCCP) Sr. Milo Croes conhuntamente cu demas miembro di e bestuur. E reunion aki a bay den hopi bon esfera caminda e fundacion a comparti hopi informacion valioso cu por yuda riba e topico delicado cu ta cancer di prostaat. Minister Oduber su maneho ta basa riba cuido preventivo y esaki ta netamente locual FCCP ta ofreciendo na nos comunidad.
Cancer di prostaat ta di tres cancer cu mastanto ta keda constata aki na Aruba, por lo general 90 porciento di tur cancer ta curabel si esaki keda detecta na tempo. FCCP ta un fundacion cu a keda funda na aña 2012 pa Sr. Rudy Rodriguez Q.E.P.D., e mensahe cu e la laga atras ta: Ami tawata laat, wak pa abo no ta laat. E meta di FCCP ta pa conscientisa e comunidad masculino di Aruba cu ta riba 40 aña di edad riba e importancia pa haci bo check up pa cancer di prostaat anualmente. Tambe nan ta duna sosten necesario na esnan cu ta batayando contra cancer di prostaat.
Minister Dangui Oduber a gradici cada un di e miembronan pa e trabou buluntario cu nan ta haci, nan ta yuda den e parti di concsientisacion y duna sosten moral na esnan cu ta pasando den cancer di prostaat y nan famia. “Na final di dia e meta ta pa baha e cifra di mortalidad, percura pa nos por scapa mas bida cu ta posibel y esaki sigur ta un bunita iniciativa di e FCCP pa yuda vooral e ser masculino cu hopi biaha ta deha pa su salud” tabata exprecion di Minister Oduber.
Minister Dangui Oduber ta kere den e trabou cu FCCP ta haciendo y lo duna nan su sosten pa nan por logra nan metanan, cu ta yuda trece conscientisacion riba cancer di prostaat pa esaki por wordo detecta na tempo.


text:
CURACAO BANDA SHOW TA LANSA VIDEO DI SALSA FEATIRUNG DIEGO MORAN DI COLOMBIA
WILLEMSTAD – E siman aki ta subi merkado e video clip nobo nobo di Curacao Banda Show, un orkesta bou di direkshon musikal di Enrico Henriquez, ku ta featering e kantante Colombiano Diego Moran. Ta trata aki di un tremendo salsa ku ta destiná pa konkistá mundu.
For di aña pasá, Curacao Banda Show a bin ta traha riba e proyekto aki i por fin esaki a keda kla. Di e forma aki CBS ta lansa un produkshon di kalidat internashonal pa mundu por disfrutá.
Un danki ta bai na Ofisina di Turismo di Kòrsou i na Papagayo Beach Resort ku a duna nan aporte na e poryekto aki. Un danki tambe ta bai na tur e musikonan di Curacao Banda Show ku a partisipá e e proyekto. Tambe un danki na Pipo Productions & Multiservices ku a pèrkurá pa e grabashon i tambe edeting di e video na momentu ku Diego Moran tabata na Kòrsou.
Curacao Banda Show ku ta un orkesta ku tin komo meta presentá músika na un nivel internashonal, pa di e forma ei sigui plama músika for di Kòrsou pa mundu por disfrutá. Pa esnan ku ta interesa pa wak e video i share esaki, por hasi esaki via di e Youtube Channel di Curacao Banda Show via di e link VAMONOS Curacao Banda Show ft. Diego Moran – YouTube
Reservá 5 di novèmber 2022 pa un presentashon bibu di Diego Moran ku tur su éksitonan kompañá pa músikonan di Kòrsou. Pre- show lo ta na enkargo di Curaçao Banda Show. Tur esaki lo tuma lugá djasabra dia 5 di novèmber den Club LIV na Saliña. Keda pendiente pa e promoshon.
Danki
Curacao Banda Show


text:
Category: Aktualidad
AkíBoneiru spesial Covid – Johnny Craane
Feb 1, 2022 | Aktualidad |
Johnny CraaneRead More
AkíBoneiru spesial Covid – Elvis Tjin Asjoe
Apr 23, 2021 | Aktualidad |
Boneriano nan ku tabata dialisá na Korsou
Jan 30, 2021 | Aktualidad |
Don’t Drink and Drive Bonaire!
Dec 31, 2019 | Aktualidad |
- Boneiru ayera pa awe
- Hulanda
- Notisia
- Enfoke politiko
Fuhikubo ta presentá: Natalie Wanga
Nos invitado den e programa aki ta Sra. Natalie Wanga. Un persona hopi konosi na Boneiru pero ku...
Bezoek van het College voor de Rechten van de Mens een succes op Bonaire.
Het bezoek van het College voor de Rechten van de Mens is een succes op Bonaire. Begin...
Ombudsman: ‘Maneho di pobresa pa hende grandi na Karibe Hulandes mester haña prioridat’
Hende grandi na Karibe Hulandes ku ta biba na rant òf bou di e liña di pobresa ta eksperensiá...
Fuhikubo ta presentá: enfoke politiko ku Sr. James Kroon
Den e programa aki nos invitado ta Sr. James Kroon, lider di partido Union Patriótiko Boneriano...
Aruba, ArubaTop Rated
Fuhikubo ta presentá: Ramon Todd Dandaré
Den e programa aki nos invitado ta Sr. Ramon Todd Dandaré. Ela nase 21 September 1942 na Rio...
Bonaire, BonaireTop Rated
Fuhikubo ta presentá: Rubert (Ruby) Balentin (Parti 2)
Nos invitado den e programa aki ta Sr. Rubert (Ruby) Balentin miho konosi komo Ruby. Nos ta sigi...
Curaçao, CuraçaoTop Rated
Fuhikubo ta presentá: Macario Prudensia
Nos invitado den e programa aki ta un persona hopi konosi kual ta Macario Prudensia. Nos a bishité...
Recent post
-
AkiBoneiru – Norbert Tadema (DogPartner Bonaire)Feb 4, 2022 | Aktualidad
-
AkiBoneiru- Tanja Kokelkoren (Kas Flamboyan)Feb 4, 2022 | AkiBoneiru
-
Aki Boneiru Aksidente ku eksplosivo 1978Feb 4, 2022 | AkiBoneiru


text:
En bes di uza towel di papel cada biaha na cas pa seca man of haci limpi; uza un serbete chikito cu bo por laba despues.
Uza productonan cu tin un envase cu bo por yena bek y bolbe uza, por ehempel: boter di glas
Uza bateria cu por recarga bek.
Ora di cumpra tire pa auto, si por cumpra tire di calidad cu ta dura mas largo y cambia nan di posicion pa nan dura ainda un poco mas.
Ora cu bo sapato tin un daño hib’e un sapate pa drecha.
Cuida bo aparatonan electronico, service bo computer regularmente pa e dura mas largo.
Uza saco reusable pa haci compras na supermercado.
Uza papel cu ta imprimi un banda so pa bo tuma nota en bes di cada biaha uza un papel nobo.
Si bo tin un articulo of paña cu bo no ta uza mas, haci donacion pa otronan cu tin mester.
Ora di organisa un brindis of fiesta na cas preferibel uza tayo, cuchiu, forki of cuchara recicla.


text:
Segun Departamento di Salubridad Publico DVG a informa ayera den su resumen diario riba e desaroyo di e pandemia di Covid-19 na Aruba, ayera tabatin 28 caso activo di e malesa causa pa e virus SARS-CoV-2.
DVG a informa cu ayera tabatin tres persona cu a recupera, mientras cu a registra dos caso nobo di Covid-19, di cual uno no ta residente di Aruba. Cu esaki, e cantidad di caso activo ayera tabata 28, mientras e cantidad di fayecido a keda na 107.
E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 341 test. Tasa di positividad (‘Positivity rate’) entre nos residentenan ta 6%.
Ademas, DVG a duna informacion riba e progreso di e campaña di vacunacion, unda cu e cantidad di personanan vacuna ta 66,635. Segun DVG, esaki ta representa un promedio di 67% di nos poblacion di 18 aña bay ariba.


text:
(AP) – Oficialnan di salud Mericano a autorisa riba diamars e prome sigaria electronico na Merca, bisando cu e productonan pa “vaping” di R.J Reynolds por beneficia hendenan adulto cu ta huma.
E Food and Drug Administration (FDA) a bisa cu datonan entrega pa e compania a mustra cu su sigaria electronico Vuse a yuda hendenan cu ta huma, sea stop di haci esaki of reduci nan uso di un manera significante, cual actualmente ta e causa prevenibel mas mira di morto na Merca.
E decision ayera, cual ta prome di su tipo, ta parti di un esfuerso di Food and Drug Administration pa trece critica cientifico na e industria di vaping, cu tin balor di biyones di dollar, despues di añanan largo di retraso.
Na september, e agencia a bisa cu nan a rechasa aplicacion di mas di un miyon sigaria electronico y productonan relaciona, mayormente pa motibo di e atraccion potencial cu esakinan por tin cerca hobennan menor di edad. Reguladornan a retrasa e decision riba mayoria di e companianan cu ya ta bende e productonan aki, incluyendo e lider den e mercado, Juul.
E decision di Food and Drug Administration ta aplica solamente na Vuse su Refillable Solo Power y su sabor di tabaco, cual ta contene nicotina. E Food and Drug Administration a bisa cu nan a rechasa 10 otro peticion di e compania pa otro productonan cu diferente sabor, pero no a revela mas detaye tocante esaki. E agencia te ainda ta revisando e compania su peticion pa bende un formula di nicotina cu sabor di menthol.
“Awe su autorisacionnan ta un paso hopi importante na caminda pa sigura cu tur producto di tabaco pasa door di un evaluacion cientifico robusto di Food and Drug Adminstration prome cu nan drenta mercado,” Mitch Zeller, director di Food and Drug Administration su centro di tabaco, a bisa den un declaracion. “E trahadonan su datonan ta demostra cu su productonan di tabaco por beneficia e adultonan cu ta adicto na humamento, cu cambia e sigaria pa e productonan aki, sea completamente of cu un reduccion grandi den consumo di sigaria.”
Sigaria electronico a aparece prome na Merca mas di un decada atras, cu e promesa di provee personanan cu ta huma cu un alternativa menos dañino na e humamento di tabaco tradicional den sigaria. E dispositivonan ta keinta un solucion di nicotina y converti esaki den un vapor cu ta inhala.
Pero tin poco estudio extenso y profundo tocante e efectividad di e sigaria electronico y su habilidad pa yuda un persona cu ta huma stop di haci esaki completamente. Y esfuersonan di e Food and Drug Administration pa cuminsa revisa e productonan aki, y loke nan ta bisa di haci cada biaha, a topa cu retraso causa pa e industria y interes politico di e competencia.
Den añanan reciente, e mercado di vaping a crece te inclui centenares di compania cu ta bende un variedad di producto y solucion di nicotina den varios sabor y concentracion. Pero e mayoria di e mercado ta controla pa un par di compania incluyendo Juul Labs, cual ta parcialmente di Altria, y Vuse.
Pa por keda riba e mercado, e compania mester por demostra cu datonan y resultado di testnan cu nan producto ta beneficia e salud publico. Den practica, esaki kiermen demostra cu adultonan cu ta huma tin hopi probabilidad di stop di haci esaki of reduci e frecuencia di nan humamento danki na e producto, pero tambe cu tin tiki probabilidad cu e hobennan lo bira adicto na esaki.


text:
WILLEMSTAD — Dia 7, 8 i 9 di yüli próksimo klup di atletismo Trupial – AutoCity ta organisá e di 25e Trupial – AutoCity Classic/Refineria Isla Festival di Relevo 2017 den stadion di SDK. Komo atrakshon pa e evento i e atletanan ku ta bini e evento, tur aña Trupial – AutoCity ta invitá un èks atleta olímpiko òf un entrenadó internashonal, pa duna un charla o training na e atleta nan ku lo partisipá na e evento. E aña aki e dirigentenan di Trupial – AutoCity a logra invitá 2 gigante for di Cuba:
- Lisensiado Maria de Caridad Colon Ruenes, promé hende muhé di latino kampion olímpiko riba tira sper. Tambe miembro di komishon di atleta hende muhé internashonal di IAAF.
- Javier Sotomayor Sanabria kampion olímpiko i ainda ku rekòr mundial riba bula haltu ku un haltura di 2.45m.
Ámbos estrea deportivo di Cuba i di mundu, lo ta na Kòrsou pa duna un charla riba hende Muhé den deporte i klínika di tira sper i bula haltu na nos atleta i entrenadó nan di Kòrsou.
Tambe klup Trupial – AutoCity a logra haña un tim di Master i un hubenil di Santo Domingo pa bin partisipá na evento di 2017. Ku partisipashon di Santo Domingo den 2017 e paisnan internashonal ku ta partisipá ta bira 9. Ku Kòrsou aden ta bira 10. Ya nos tin konfirmashon di Puerto Rico, Sint Maarten, Trinidad & Tobago, Sùrnan, Colombia, Jamaica, Aruba, Boneiru i tur klup di atletismo di Kòrsou. Despues di e magno evento di Flow Carifta Games 2017 aki na Kòrsou dia 15 pa 17 di aprel próksimo, lo bini un konferensia dia prensa, den kual lo duna tur informashon di e diferente aktividatnan ku ta bai tin henter siman. For di dia 2 di juli dia di bandera ta kamisa ku e relevo di flambeu pa bai kaba na Brion Plein, te ku 9 di juli ku un mini máratòn o kaminata di 5 km den Punta. Keda pendiente.


text:
Oranjestad-Miembro di Fraccion di POR den Parlamento, Alan Howell a expresa su preocupacion grandi despues di a haya varios yamada relaciona cu nos enseñansa.
El a indica cu hopi mayor y studiantenan a tuma contacto cu su persona debi cu no tin mas lugar pa inscribi pa middag y avond MAVO, muy en especial klas 4 como tambe na EPI.
El a bisa enfaticamente cu no por ta asina cu nos muchanan ta keda sin bay scol pasobra klasnan ta yen. Pa loke ta trata educacion semper mester tin un solucion. No por laga nos hobennan riba caya, promoviendo asina mas ‘drop outs’ siendo cu esaki ta algo cu tin un prioridad grandi den maneho di enseñansa di Gabinete Wever-Croes.
E ta considera cu contrario na loke ta sosodiendo na e momentonan aki, loke mester ta haci ta percura y stimula nos mucha y hobennan pa bay scol pa asina nan por tin un bon futuro.
Mirando e situacion aki, Parlamentario Howell a tuma contacto cu ministerio di Minister Rudy Lampe y lo keda en espera di un contesta di e mandatario y su ministerio, cual a sigura Alan Howell cu lo busca un solucion rapido.


text:
KRALENDIJK – Dr. Marian Luinstra-Passchier di e Departamentu di Salubridat Públiko i Gezaghèber Edison Rijna a kontestá pregunta ku miembronan di prensa a hasi resientemente tokante gymnan ku ainda ta será i si tin motibu pa nan keda será.
Dr Luinstra-Passchier: “E konseho pa no habri gym no ta basá riba sifra di esnan infektá. E ta basa riba otro análisis ku tin, kon hende ta komportá nan mes den un gym. Hopi hende tin kontakto ku otro, hopi moveshon i esei ta e motibu ku ta preferá pa tene gym nan será pa awor.
Gezaghèber Rijna: “Resientemente den un rueda di prensa a menshoná ku Salubridat Públiko ta habri pa papia ku doñonann di gym, pa wak si tin posibilidat pa tòg por habri e lugá di praktiká entre otro hisamentu di peso.
Por aserka Salubridat Públiko i por deliberá pa habri gym dependé situashon di e lugá. Ta bon pa presentá un plan i un idea kon ta bai laga e gym funshoná den e periodo aktual. “Meskos ta konta pa Kasino. No ta asina ku nos ke pa e gymnan keda será. Pero nos ke mira un plan kon por funshoná teniendo kuenta ku e medidanan di emergensia i higiena aktual, por traha huntu i yega na un solushon”, gezaghèber Edison Rijna a bisa.


text:
HAITI — E selekshon di Kòrsou U-20 di dama a kai vensí den wikent den nan di dos partido di e CFU Women’s U-20 Championships den Stadion Sylvio Cator na Haiti. E selekshon di Korsou a enfrenta Jamaica den nan di dos partido i a duna un bon bataya den e prome mitar. E agresividat di e selekshon di Korsou a kasi dunanan e bentaha den prome mitar.
Den e di dos mitar Jamaica a bin fuerte i a kue e bentaha na di 51 minut di e partido. Jamaica a amplia e bentaha na di 62 minut. Ku esaki Jamaica ta gana ku skor di 2-0 di Korsou i lidera Grupo B ku 6 punto. Korsou ta keda den bom ku sero punto.
Awe Korsou ta enfrenta e selekshon di St.Vincent & The Grenadines.


text:
Publiká riba 26 Yüli 2022
Minister tin hopi apresio pa trahadónan di prizòn
WILLEMSTAD – Minister di Hustisia, mr. Shalten Hato, a hasi resientemente dos (2) bishita di trabou na prizòn i a ekspresá su apresio pa e labor ku e trahadónan di SDKK ta ehersé diariamente bou di kondishonnan no optimal. Na mes momento minister Hato ta mira hopi potenshal den e sentro di detenshon i korekshon.
Anteriormente minister a bishitá e instituto i a reuní ku e tim di maneho di manera ku e por a haña un splikashon di e maneho ku ta apliká den e instituto. Dianan 21 i 22 di yüli último minister Hato a bolbe bishitá SDKK. E biaha aki ela papia direktamente ku e personal ku ta enkargá ku e operashon diario dje instituto. Algun kliente dje instituto tambe a hasi uso dje oportunidat pa ekspresá nan preokupashon i sintimentu na minister.
MOTIVÁ
Durante su bishita, minister Hato a konstatá ku e trahadónan tin un grado haltu di motivashon i ta ehersé nan trabou ku hopi amor i dedikashon pa hasi e ambiente den kual nan ta traha i e ambiente dje klientenan unu mas agradabel posibel. Tambe minister Hato a tuma nota di tur e retonan ku e personal, e klientenan i e instituto ta konfrontá i huntu ku su ministerio minister a kuminsá atendé ku e retonan pa asina riba termino korto, medio i largu mira kambionan drástiko den e instituto.
Un di e areanan ku Minister Hato lo bai enfoká riba dje ta invertí den kursonan pa trahadónan i ampliashon di programanan di resosialisashon den e diferente blòknan. Na Hulanda minister Hato a hasi un bishita di trabou na e prizòn na Alphen aan den Rijn. Aki minister Hato a tuma nota kon un prizòn, ku banda di ta un sentro di detenshon i sentro di resosialisashon, por funshoná di un forma asina profeshonal ku e mes por kubri su gastunan operashonal por gran parti.
VISHON
Minister Hato ta konvensí ku un modelo asina’ki tambe ta posibel aki na Kòrsou i su vishon pa SDKK ta pa e bai funshoná komo un sentro profeshonal i bon ekipá den kual trahadónan ta sinti nan mes seif i klientenan ta risibí e guia i materialnan nesesario di manera ku ora nan sali for di e instituto di korekshon, nan ta personanan ku por reintegrá bèk den nos komunidat komo hendenan rehabilitá ku un aktitut positivo. Tambe e vishon lo enserá ku e klientenan ta siña un fishi pa nan por traha pa mantené nan mes i nan famia.


text: KRALENDIJK – Kapitan di Haf i KNMI ta informá ku awe djarason 2 di sèptèmber durante dia bientu ta bini for di direkshon zùitwèst (220 grado), i ta 10 kònòpi. Laman por ta poko brutu. Bientu ku ta bini for di direkshon zùitwèst, ta okashoná dor di yobida pa sùit di Bonaire. Botonan chikitu mester ta kouteloso. Te na e momentu aki, esaki no ta un alarma grandi pa Boneiru. ‘KNMI’ tin un aviso pa boto chikitu i ta pidi pa doñonan di boto chikí monitoria e situashon di aserka. E situashon lo dura awe durante dia te den ora nan di atardi. KNMI lo keda monitòr e situashon i si e aviso bira un atvertensia mas grave, lo komuniká esaki.


text:
$ 3.00
Ko’i Lesa su meta ta pa entretené bo pa medio un buki kòrtiku skirbi i publiká pa Lion Spratt.
Esaki ta e di dos edishon di Ko’i Lesa ku ta kontené un historia ardiente i pikante. E historia ta konta bida di Jimmy, un kòki internashonalmente renombrá ku ta trahando na un restorant ordinario pa motibu di un soño. E restorant ta propiedat di Antonio ku no tin lei ku Jimmy. Antonio tin Jimmy fadá i hartá, i Jimmy, huntu ku su kasá Samantha tin e plan perfekto pa eliminá Antonio i asina bira doño di su restorant.
Por uza ‘online banking’ ku e bankonan MCB, Girobank, Banco di Caribe òf uzando bo IBAN. Alternativamente bo por paga ku PayPal i risibí bo ‘file’ mesora via e-mail.
28 página!
Description
Den e edishon aki mi ta bai konta bo un redu noh, mira aki, ‘true story’ e kos aki ta. Un redu kayente manera sòpi riba konfó!
Tende mi aki. Bo ta kòrda Jimmy tòg? Jimmy kasá di Samantha? No, no e Jimmy ei. Jimmy ku ta traha na e restorant La Condesa? Korekto el bingo. Esei mes.
Bo sa ku Antonio a kit’é fo’i trabou? M’a tende masha dia Antonio ke a kit’é pasó Jimmy ta hode hopi. M’a tende ta masha bòmbòshi el a hasi ora Antonio a mand’é kas. Bo mes sa di hende pretu. Nan no ta hasi un koño na trabou, anto ora bo manda nan kas, nan ke sende bo lugá na kandela.
Lesa kiko tur a pasa yu, pasó si mi konta bo awóraki, lo bo no kere mi tòg!


text:
Fraccion AVP ta aproba mocion pa sostene Sint Maarten, MEP y PDR ausente
Diahuebs y diabierna siman pasa, Parlamento di Aruba a trata e Koninklijk Besluit (KB) cu Sint Maarten a haya for di gobierno di Reino. Hulanda lo tin indicacionnan di corupcion di politiconan di Sint Maarten. E KB ta trata un aanwijzing di gobierno di Reino dirigi na gobernador di Sint Maarten pa no firma decreto pa nombra ministernan, te ora un investigacion riba nan integridad ta duna motibo pa firma. Sint Maarten a puntra Aruba pa sosten, cual a resulta den e reunion, cu a wordo yama den corto tempo.
E prome dia di e reunion, representantenan di tur fraccion tawata presente. A mustra cu esfuerso tawata wordo haci pa yega na un mocion cual tur fraccion lo sostene. Esey no a logra, y MEP a contempla di entrega nan propio mocion. E fraccionnan si tawata di acuerdo cu otro tocante e necesidad di un geschillenregeling pa conflictonan den Reino.
Ora e reunion a continua diabierna, solamente fraccion di AVP tawata presente. Parlamentarionan di AVP a duna hopi critica riba e ausencia di MEP y PDR. Cu solamente fraccion di AVP presente, un mocion a wordo aproba unanimamente.
AVP
Miembro di fraccion AVP, sra. Mervin Wyatt-Ras, a decribi e ausencia di MEP como un acto di cobardia y oportunismo politico. Segun sra. Wyatt-Ras, e posicion cu MEP a tuma no ta cuadra cu e ideologia di MEP cu sra. Wyatt-Ras a conose.
Sr. Rene Herdé a categorisa e ausencia di tanto MEP y PDR como “puro oportunismo politico partidista”.
Durante e reunion, parlamentarionan di AVP un pa un a expresa nan pensamento riba e ausencia di MEP y PDR. Den nan opinion, parlamentarionan di MEP y PDR a traiciona Aruba y Sint Maarten. Nan ta di opinion cu, mescos cu na Aruba, Hulanda a mina e derecho di autodeterminacion di Sint Maarten, y consecuentemente su autonomia. Cu e mocion nan a mustra nan sosten pa gobierno di Sint Maarten.
MEP
Miembro di fraccion MEP, sr. Ady Thijsen, a mustra di ta cauteloso riba e topico di sostene Sint Maarten como Parlamento di Aruba, y tuma un posicion contra Hulanda. Segun sr. Thijsen, Aruba tin su propio problemanan y mester tene cuenta cu posibel consequencianan politico di tuma un posicion contra Hulanda den e situacon aki.
Lider di MEP, sra. Evelyn Wever-Croes a duna un splicacion di nan ausencia: "na prome lugar pasobra tin hopi otro problemanan mas urgente aki na Aruba pa atende, cuminsando cu e KB di Aruba mes, pero cu AVP no kier trata! Ademas, na mi humilde opinion, Sint Maarten su premier sra. Sarah Wescott tabata demasiado prematuro den duna sosten na Mike Eman den su welga di hamber na juli ultimo, pasobra despues a resulta cu ta Mike Eman mes a entrega nos autonomia, y pues cu e welga di hamber no tabata funda. Nos no kier comete e mesun eror. Nos no conose tur e detayes tras di e KB di Sint Maarten, y nos no ta kere ta responsabel ni prudente pa duna expresion nan al respecto na e momento aki.”
Segun sra. Xiomara Ruiz-Maduro; “Parlamento di Aruba tin un compromiso cu e Pueblo di Aruba promer cu tur otro. Te ainda Parlamento di Aruba den un reunion publico no a debati riba nos propio KB y rapport di CFT. Den un situacion asina aki Parlamento no por permiti su mes e luho di trata KB di un otro Pais enves di esun di su propio Pais.”
Comunicadonan relaciona cu e reunion en cuestion:
Evelyn Wever-Croes: En bes di trata e KB di Aruba, AVP kier papia solamente di KB di Sint Maarten
Mervin Wyatt-Ras: E lucha di Betico a wordo tira afor dor di fraccion di MEP
Rene Herdé: MEP y PDR no ta para pa Aruba. Nan no ta para cu amigonan tampoco.
Rene Herdé: Parlamento di Aruba ta sostene autonomia di Sint Maarten den mocion
Xiomara Ruiz-Maduro: Fraccion di AVP kier sende luz na caya pa otro cana y den nos cas mes ta laga Pueblo wander den scur
Xiomara Ruiz-Maduro: Awe Mervin ta sostene Mike y traiciona e lucha di Betico Croes pa oportunismo politico
Rene Herdé (AVP): MEP a rechasa e mocion-den-concepto cu tur tres fraccion a yega na dje
Expresionnan haci den e articulo aki no necesariamente ta refleha opinion di ArenaPoliti.co


text:
Hopi a puntra con UPP lo a atende cu e deliberacion pa yega na un fiansa cu Hulanda, pasobra ta wordo pretende cu no tabata tin ningun otro alternativa y cu e opcion scogi pa e gobierno tabata e unico caminda. Hopi prome cu e Black Friday nos SI a kere cu tabata tin otro manera y caminda pa cana. No ta COVID so ta e culpabel, pero falta di CONFIANSA den e gobernacion di e ultimo 10 aƱanan, cu ta motibo principal pakico nos a haya nos den e situacion actual. Ta p’esey Hulanda a pone e condicionnan indecente y absurdo riba e gobierno aki minando ferozmente nos autonomia. No dor di COVID. Tampoco no mester perde for di bista cu ni e gobierno AVPOR ni e gobierno POREDmep a cumpli cu palabracionnan cu nan mes a haci cu Hulanda.
UPP a boga como alternativa, pa enbes di un Organo cu nos no tin influencia riba su maneho manera COHO, pa crea un Organo LOCAL y a-politico cu lo goberna a base di un plan di gobernacion diseƱa door di condicionnan Hulandes y local, manera tabata e caso di FDA. E condicionnan local lo mester tabata ta e resultado di un Dialogo Nacional na unda tur gremio lo mester participa.
E Organo local lo por a duna pueblo y Hulanda un ehempel contundente cu NOS MES por. Ta p’esey nos tabata bisa cu nos mester mustra mundo henter cu nos ta MERECEDOR di nos Status Aparte. UPP a boga pa e opcion di un Organo local hopi prome cu e pandemia, pasobra e situacion socio-economico na Aruba tabata bayendo de mal en peor y Hulanda for di comienso di aƱa a menasa pa bin cu un “aanwijzing”. Historia lo mustra cu e pandemia a duna e gobierno rosea atrobe.
Di un banda a uza e pandemia pa hunga e rol di victima cerca nos pueblo y sigui cu patronahe politico, manipulacion cu cifra, creacion di departamento y prioridadnan robes. Na mesun momento e gobierno a spera riba un tiki indulgencia of compasion Hulandes. Lo contrario a sosode. Hulanda a haci (mal)uso di e oportunidad pa draai mas ainda e “duimschroeven” pa cu Aruba.
Pregunta ta kico lo bay sosode awor cu Aruba a bay di acuerdo? Na prome luga e 3 musketiers di e COHO hunto cu e RAFT lo bay sirbi e interes di Hulanda y no di Aruba! E dos entidadnan aki ta bodynan COLONIAL mescos cu WIC tabata den pasado. Ta p’esey mas pronto cu ta posibel mester “get rid” di nan y e unico manera pa logra esaki ta dor di mara mannan di e politiconan. NO por permiti pa e mesun partidonan tradicional cu a hinca nos den e cataclismo aki keda “modder door”.
Nos no mester lubida cu e gobierno POREDmep a declara di ta pa 80% di acuerdo cu e “landenpakket” den cual tur e venenonan ta hinca. Kico ta para di e 20%? Edad di pension, e dolarisacion di nos economia, e flexibilisacion di LTU y nos leynan laboral?
Pues di e partidonan MEP, POR y RED por spera entre otro cu lo permiti pa mas di 100 mil stranhero haya permiso cu lo bay haci nos AZV hopi “coho”, cu hendenan perde nan trabou zomaar, cu e edad di pension wordo hisa pa 67 aƱa y cu nos klasnan di scolnan lo ta “sobrecarga”.
Mientras cu dolarisacion lo percura pa Aruba bira mas caro y nos pueblo termina den un pobresa, loke ta tumando luga na Boneiro. Nos no por acepta cu e 3 musketiersnan bay torno na nos ley di retiro. Awor caba e doƱonan di trabou a abusa di e situacion di e pandemia dor di purba di kita hende pa loco, incluyendo empresanan estatal.
UPP lo keda boga pa laga un gabinete A-politico temporalmente y den tempo defini, haya e oportunidad pa en forsa e cambionan necesario pa salvaguardia futuro di nos pais. E gabinete lo mester wordo conforma despues di un Dialogo Nacional na unda tur gremio tin un participacion real y cu mester produci un “PACTO NACIONAL” na unda lo mester percura pa mara mannan di e politiconan dor di introduci e reglanan estricto di Good Governance. Hunto cu e reglanan aki mester bin algun reglanan pa engrandece nos democracia y nos gobernacion! Aki UPP ta pensa e.o. den e Klokkenluidersverordening, Ombudsman, Mededingingsautoriteit y e reintroduccion di e asina yama “Swiss-model”, mientras e Dialogo Nacional mester bira un parti instucionalisa.
UPP ta kere den creacion di un NORMAL NOBO na unda ta busca solucionnan diferente na loke a ser presenta na nos pueblo e ultimo 10 aƱa. Un gobernacion drechi na unda nos propio organonan ta mustra y demonstra cu nos ta MERECEDOR di nos Status Aparte y mustra mundo henter cu e derecho di autodeterminacion nos merece di tināe como ARUBIANO! Pues e escoho ta na pueblo Arubano. Si kier wordo trata como “derde rangsburger” dor di e 3 musketiernan cu e partidonan tradicional ariba menciona a percura p’e, anto vota pa nan. Si e pueblo kier pa Aruba wordo goberna drechi dor di nos propio hende, pero cu e mannan di e politiconan mara, anto mester vota otro.
Y UPP tin e solucionnan realistico y realisabel den nos programa. Pues e Aruba SIN COHO y RAFT ta den bo man! Nos mester bay na ahusta e belanan di e barco y asina bay pa e REBOOT 2.0., pa asina nos por realisa e principio di gobernacion drechi cu lo garantisa un futuro briyante pa henter e pueblo di Aruba y NO pa un happy few (F&F). NO KEDA COHO, REBOOT 2.0. TA BO ESCOHO!


text:
Grua di waf porfin benta abou
Despues di varios intento, awe diadomingo e team encarga cu bentamento abou di e grua na waf di Oranjestad a logra di pone e...
KvK lo presenta concepto di entidad suis generis pa maneha caya principal
Un team di Camara di Comercio di Aruba (KvK) a probecha e oportunidad di e âHackatonâ cu a tuma luga recientemente den Caya Grandi ...
Hulanda ta subestima posibel fluho di refugiado Venezolano
Tweede Kamer ta sinti cu gobierno di Hulanda ta subestima e situacion unda Reino (Aruba tambe) por spera un fluho di refugiado Venezolano Esaki...
Prome intento pa benta abou grua na waf di Playa a fracasa
Ayera tardi e prome intento pa benta abou e grua cu ta situa den e waf di Playa pa un poco mas cu 30...
CAO nacional pa trahadonan di cuido
Entrante luna di juni ta bay tin un seminario cu ministerio di Salubridad Publico ta organisa, Â y un punto fundamental cu lo wordo trata...
Maneho nobo di husticia lo ta preventivo bou sistema âveiligheidshuisâ
Minister Arthur Dowers a declara na Bon Dia Aruba cu e weso di lomba di su man di maneho nobo riba tereno di husticia...
Motibo pakico Minister Croes no ta deteni
Minister Paul Croes cu ta bou investigacion den un caso grandi di corupcion cu permisonan di labor, ta suspendi. Esaki Conseho di Minister a...
Gobierno a keda cu 3 miyon inhusto, suma mester bay na ciudadanonan
Un caso unda un ciudadano ta buscando su derecho contra un decision di gobierno riba loonbelasting a resulta cu gobierno a keda cu 3...
1 di juni proximo ta ultimo dia pa entrega declaracion di inkomstenbelasting 2015
Pa medio di un comunicado di prensa, Departamento di Impuesto ta informa lo siguiente: Departamento di Impuesto ta informa cu dia 1 di juni 2017...
Presion halto ta un enfermedad peligroso
Na Aruba 1 den cada 2 homber entre 25 pa 64 aña di edad tin presion halto y pa hende muhe esaki ta 1...


text:
CAft preocupa pa falta di cumplimento cu presupuesto 2017
Colegio di supervicion financiero CAft a publica su reaccion riba e prome uitvoeringsrapportage pa aña 2017 di Gabinete Mike Eman II. Conforme e ley di CAft (LAft), Gabinete Mike Eman II tin cu raporta despues di cada kwartaal tocante e cumplimento cu presupuesto di pais Aruba y e situacion financiero. CAft a conclui lo siguiente: “Het CAft meent dat de cijfers over het eerste kwartaal 2017 reden geven tot zorg. Het financieringstekort van het land Aruba komt in het eerste kwartaal uit op
CAft no ta convenci cu presupuesto 2017 ta realistico
CAft kier pa Gabinete Mike Eman duna mas splicacion riba nan proyeccion di entrada pa aña 2017 Den un carta firma 11 di januari 2017 dirigi pa minister di finansas Angel Bermudez, CAft a duna su conseho riba presupuesto 2017 di pais Aruba.Segun e normanan cu Gabinete Mike Eman a acorda cu Hulanda, presupuesto 2017 mester tin un deficit di no mas cu 0,5% di e producto domestico bruto.Gabinete Mike Eman II ta proyecta diferente aumento di entrada pa gobierno. Sinembargo, CAft ta constata cu e
S&P Global Ratings ta mantene rating di Aruba na ‘BBB+/A-2’ y ta revisa perspectiva di ‘stabiel’ pa ‘positivo’
S&P Global Ratings (Standard & Poor’s) den un press release (6 juni 2016) ta informa cu basa riba expectativanan economico miho, ta cambia e perspectiva pa Aruba di ‘stabiel’ pa ‘positivo’ mientras cu ta mantene e rating di ‘BBB+/A-2’ (long- and short-term sovereign credit ratings). S&P tambe a afirma e transfer and convertibility assessment na ‘BBB+’.Refineria E cambio di perspectiva principalmente ta basa riba reapertura di e refineria. S&P Global: “The positive outlook reflects our view that
Fitch ta mantene e rating di Aruba na BBB- cu perspectiva stabiel
Dia 26 di april Fitch Ratings a afirma e long-term foreign and local currency Issuer Default Ratings (IDRs) di Aruba na BBB-, cu un perspectiva stabiel. Segun Fitch, Gabinete Mike Eman II ta progresando pa loke ta trata finansas publico. E debe di pais Aruba ta creciendo menos lihe, mientras cu e debe ainda ta halto pa e categoria ‘BBB’. Fitch ta pronostica cu debe en comparacion cu nos GDP lo stabilisa na 2017. Supervision Fitch ta di opinion cu e supervicion financiero di Hulanda por


text:
‘Prome nos purba drecha Reino Hulandes, ban drecha Aruba’
Columna cu ta encurasha participacion di ciudadano den asuntonan politico.
No ta un secreto cu e structura di Reino Hulandes no ta ideal. Tampoco ta un secreto cu ultimo añanan Gobierno Hulandes ta ‘mete’ mas cu maneho di Aruba (y otro islanan den Reino Hulandes), y cu diferente partido politico Hulandes (cu basta asiento) ta prefera di deshaci di tur responsabilad pa cu e islanan.
Ta importante pa defende nos autonomia ora Gobierno Hulandes purba mina esaki. Tambe ta importante pa e maneho di Gobierno di Aruba no forma un debilidad cu ta haci Aruba vulnerabel pa mas ‘metemento’ door di Gobierno Hulandes. Hopi di nos ta di acuerdo cu Gobierno Hulandes no semper a actua corecto relaciona cu nos autonomia. Na mesun momento incidentenan manera e aanwijzing na 2014, introducion di supervicion financiero (2015) y nombracion di un gobernador nobo (2016) no a cay for di cielo. Den tur e casonan aki, apesar di no a sigui procesonan manera debe ser, Hulanda por a basa su actuacion riba fayonan den maneho di Gabinete Mike Eman.
... e miho manera pa pone Gobierno Hulandes respeta Gobierno di Aruba ta door di goberna Aruba den un forma responsabel ...”
Mientras cu Gabinete Mike Eman I y II a haci relacionnan cu Hulanda y un maneho ‘na beneficio di Reino Hulandes’ un prioridad, un maneho ‘na beneficio di Aruba’ a laga di desea. Esaki ta haci Aruba su autonomia vulnerabel y tambe ta pone Aruba den un posicion zwak pa purba negocia y trece cambionan positivo den Reino Hulandes. Ademas mester ta cla cu e miho manera pa pone Gobierno Hulandes respeta Gobierno di Aruba ta door di goberna Aruba den un forma responsabel ehecutando un bon maneho. Esey ta ‘dwing af’ hopi mas respet cu p.e. laga nos prome minister core campaña den exterior pa yuda Reino Hulandes haya un asiento den conseho di siguridad di Nacionnan Uni.
Mas importante cu wordo respeta door di Hulanda ta cu e siguiente puntonan ta sirbi e interes di nos ciudadanonan.
Blowing Money Fast
Nos situacion financiero no ta uno responsabel. Baha y elimina e deficitnan presupuestario—y realmente cumpli cu esaki na fin di cada aña!—no ta mas cu un comienso. No lubida cu baha un deficit presupuestario y yega na un balanced budget no kiermen cu e debe nacional a baha.
Den nos situacion actual, sin paga bek parti di e debe mes, nos ta pagando riba 200 miyon Florin pa aña na interes di e debe nacional.
Yega na un balanced budget no ta suficiente. Un cambio mas drastico ta necesario.”
Nos debe nacional ta riba 80% di nos GDP, cual ta un peso mucho pisa pa un pais cu e capacidad economico cu nos tin actualmente. Gabinete Mike Eman ta bisa cu mester a inverti hopi pa stimula economia, pero mirando e cifranan di Banco Central relaciona cu economia di Aruba, e resultado ta un desapunto. E desapunto ey no ta un sorpresa considerando e presupuestonan di Gabinete ME I y II. Hopi “inversion” no ta duradero, entradanan no ta loke nan mester ta y mucho placa ta wordo gasta den formanan cuestionabel. Ta mustra cu ta mop cu cranchi habri; ta purba genera mas entrada door di introduci y aumenta impuestonan, pero e forma cu e fondonan ta wordo maneha ta haci cu e debe toch ta sigui crece. Tambe tin e proyectonan PPP manera e “green” corridor cu lo mester wordo paga bou di e siguiente cuater of mas gobernacionnan, asina poniendo mas peso financiero riba futuro generacionnan.
Yega na un balanced budget ta long overdue y no ta suficiente. Un cambio mas drastico den e maneho di fondonan publico ta necesario, y e esencia di e cambio mester ta den priorisacion.
Priceless | Salud, siguridad y enseñansa
Un “green” corridor, klinkers y fiesta ta bon pa campaña, pero hopi mas importante ta pa inverti mas den aspectonan inmaterial manera salud, siguridad y enseñansa. Inversionnan den e prioridadnan aki por tuma mas tempo pa mustra resultado y no ta mesun facil pa usa pa haya voto. Pero e beneficionan ta surpasa e balor di e placa cu bo ta inverti.
Un gobierno no mester warda riba pueblo pa vocifera y manifesta su preocupacion, pa inverti mas den siguridad. E intencion no por ta pa neglicia infrastructura tampoco, pero mester bin un miho balansa entre e diferente prioridadnan.
Inmigracion
Un bon maneho estricto pa inmigracion no ta nifica cu un pais ta discrimina esnan cu otro nacionalidad. As a matter of fact, pa un isla manera Aruba un maneho estricto ta necesario. Pensa riba e tamaño di Aruba. Pensa riba nos capacidad pa cuido medico, enseñansa, siguridad y nos mercado laboral. Poco poco mas hende ta realisa e impacto di e maneho mas ‘suave’ cu Gabinete Mike Eman a introduci. Loke ta mas preocupante ta e señalnan di corupcion cu dunamento di permiso. No lo ta prome biaha si Hulanda ‘mete’ den maneho pa loke ta trata inmigracion. Y papiando di señalnan di corupcion, otorgamento di tereno ta un otro asunto cu varios ‘incidentenan’ cuestionabel cu te ainda no a wordo aclaria debidamente.
E deficiencia democratico na Aruba ta afecta e pueblo di Aruba hopi mas cu e deficiencia democratico den Reino Hulandes.”
Deficiencia Democratico
No tin duda cu tin un deficiencia democratico den Reino Hulandes. Pero no ban pretende cu na Aruba mes no tin un democracia deficiente. E deficiencia democratico na Aruba ta afecta e pueblo di Aruba hopi mas cu e deficiencia democratico den Reino Hulandes. Checks and balances tey riba papel, pero den practica ta un otro storia. Tin un falta substancial di transparencia y ministernan ta ‘get away’ cu esaki continuamente. Parlamento di Aruba, nos organo gubernamental mas halto, tin dificultad pa haya informacion for di Gobierno, strobando nan di haci nan trabou di controla Gobierno. Pero tanten cu un mayoria den Parlamento (lesa: fraccion AVP) tolera esaki, mucho no lo cambia. Nos sistema democratico por funciona bon si tin mas madurez politico den Gobierno y den Parlamento, y tambe si tin mas balansa politico entre ministernan y e parlamentarionan cu ta sostene Gobierno. Un otro opcion ta pa bin cu leynan nobo y cambia nos sistema democratico, pero pa logra esey mester tin boluntad bou di esnan den e posicion pa realisa esaki.
Ora ta trata di politica y gobernacion, ignorance is not bliss.”
Boluntad
Pa termina, un ehempel cu ta refleha e titulo: corectamente politiconan na Aruba continuamente ta reclama e falta di boluntad di Hulanda pa yega na un areglo di conflicto pa asuntonan di Reino Hulandes (geschillenregeling). Na mesun momento, pa motibo di un falta di boluntad aki na Aruba mes, Aruba ta e unico pais den Reino Hulandes sin un ley pa regula financiamento di partido politico. For di prome cu aña 2000 politiconan ta primintiendo di introduci un ley pa financiamento di partido politico.
No ta esnan den politica so mester demostra mas boluntad pa refocus nos prioridadnan. Ciudadanonan cu derecho di voto tambe mester tin e boluntad pa contribui na e cambionan necesario door di keda bon informa pa por forma bo propio opinion y vota consciente. No subestima e importancia di ta bon informa. Ora ta trata di politica y gobernacion, ignorance is not bliss.
Carlos Guiamo | Asiento 22
This email address is being protected from spambots. You need JavaScript enabled to view it.
Expresionnan haci den e articulo aki no necesariamente ta refleha opinion di ArenaPoliti.co


text:
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
OpinionPolitica
‘Medida tras medida den cuido pa falta di mal maneho mientras gobienro ta tira serbete den ring y bira demisionario’
07/04/202106/04/2021


text:
E promé fase di e trabounan di renovashon na Kaya Grandi ta ranka sali riba djaluna 19 di sèptèmber. E proyekto ta enfoká riba hasi e área di siudat mas atraktivo i hasié e orguyo di komunidat boneriano. Ta bai hasi vários adaptashon riba tereno di infrastruktura i plantamentu di mata. Por ehèmpel nan ta kita e asfalt i kambié pa klenku i riba asera nan ta pone mosaiko. Banda di esei ta bini mas banki pa sinta ariba. Ta bai planta mas palu tambe, ta bini mas lus di kaya i un lugá pa mucha hunga pa asina krea un ambiente mas kariñoso.
E tim di proyekto a parti e proyekto den algun fase pa limitá molèster mas tantu posibel. Espektativa ta ku promé ku Pasku por hasi entrega di e promé fase. E trabounan di fase 2 i fase 3 ta kuminsá na aña 2023. Ta sinkronisá e planifikashon eksakto ku e stakeholdernan di Kaya Grandi, entre otro e tiendanan, restorantnan i Tourism Corporation Bonaire. E stakeholdernan akí ta yuda determiná e planifikashon tambe. Diputado James Kroon di Planifikashon Espasial: “Sentro di Playa ta e área mas bishitá pa kana keiru i hasi kompra. Pa sigui stimulá bishitantenan i empresanan, nos ta bai renobá Kaya Grandi, no solamente riba tereno estétiko, pero tambe riba tereno di infrastruktura.” E ta bira un sitio sentral kaminda grandi i chikitu por gosa konhuntamente. Spikernan permanente pa músika ta sostené tur esaki pa krea un ambiente plasentero.
Oportunidat èkstra pa stashoná outo
Embeyesementu di e área aki lo ofresé mas posibilidat na habitantenan ku tin inisiativa pa organisá aktividat sosial, manera nochi di kompra i dia di rekreashon. Esaki tambe lo atraé mas bishitante pa Kaya Grandi. Pa e motibu akí durante fase 1 lo realisá sitionan èkstra pa stashoná outo (42) riba tereno di e anterior Brion-kazèrne i durante fase 2 lo bini 85 mas aserka na stadion di Playa. Diputado Hennyson Thielman di Ekonomia i Turismo ta bisa: “Pa Kolegio Ehekutivo ta importante ku tantu nos poblashon lokal komo doñonan di tienda ta probechá optimalmente di Kaya Grandi. Sentro di Playa ta e kurason ekonómiko di Boneiru i tin balor históriko. Pa sigui stimulá aktividatnan empresarial, ta importante pa invertí den nos kaya prinsipal i hasi esaki mas bunita i mas atraktivo.”


text:
ORANJESTAD, Aruba –19 maart 2020:
Isolacion
Isolacion ta ora un persona ta malo. E por wordo isola pa preveni cu e ta contagia otro personanan, cu e ta bin den contacto cu n’e.
Quarantaine
Ora un persona no ta malo, pero porta cu e por bay bira malo, e persona aki por wordo poni den quarantaine te ora cu ta sigur cu e persona aki no ta contagia y/of ta malo. Pa e COVID-19 e recomendacion di e temporada di quarantaine ta 14 dia.
Abo ta isolando bo mes door di e risico halto di por tabata exponi na novel Coronavirus - COVID -19? E accionnan aki lo yuda proteha otro hende paden y pafo di bo cas di contrae e virus.
Kico kiermen isola bo mes ?
Keda cas of den bo residencia temporal, no bai trabou, skol of area nan publico
Aleha bo mes, di otro hendenan cu ta biba cu bo den cas of residencia temporal
Uza facilidadnan (baño, cushina) separa, si mester comparti nan mester desinfecta nan prome cu nan wordo uza pa otro.
Haci uzo di sistema di entrega na cas/ homedelivery, pa cuminda, medicamento y/of otro tipo di productonan necesario.
No ricibi bishita na bo cas of residencia temporal
Purba keda leu di bo mascotanan, si esei no ta posibel laba bo man prome y despues di mishi cu nan
Preveni plama e infeccion
Laba bo mannan frecuentemente cu awa y habon of cu un desinfectante pa man a base di alcohol di mas cu 60%.
Tosa of nister den un napkin y benta esaki afo inmediatamente.
Haci uzo di articulonan di cas den forma separa manera serbete, paña di cama, copi, tayo entre otro.
Bisti un tapa boca ora bo ta rond di otronan solamente si bo haya instruccion di profesionalnan di salud pa haci esaki.
Laba bo mannan cu awa y habon cada biaha despues di uza baño. Laba mannan cu awa y habon prome cu cushina of come.
Cuida bo salud y bienestar.
Pa esnan cu tin sintomanan di infeccion:
Descansa suficiente te ora bo ta sinti miho.
Bebe suficiente liquido pa asina bo por orina regularmente
Bebe Paracetamol manera bo a wordo indica pa disminui dolor y keintura
Pa tur persona cu ta den auto isolacion:
Mantene contacto cu bo amigonan y famia via telefoon, video of online.
Hiba bo hobby of intersnan personal cas pa por distrae durante di e temporada.
Haci ejercicio regularmente na bo cas mes, no bay gym.
Yama Call Center Coronavirus na 280-0101 pa instruccion si bo desaroya sintoma di tosamento of problema pa hala rosea despues di a regresa di biahe of tawata tin contacto cu un persona positivo pa COVID-19.


text: KRALENDIJK – Radio Live 99.9 FM a bai na Lagun, kaminda tin un kantidat di e yerba “Sargassum a yega kosta. Na e sitio a topa ku algun persona i un “Backhoe” trahando pa saka mas tantu posibel di e yerba for di laman i riba santu na kosta. E “Sargassum” a asotá e área di Lagun. Por komprondé ku nan a saka basta durante e dianan ku a pasa, sinembargo e yerba ta sigui yega kosta. Loke nan ta hasi ta bon pasobra si laga esaki akumulá, e ta bira hopi mas difísil pa atendé. E holó no ta kos di papia, insoportabel i ta mantené fuerte hopi stinki riba distansha largu. E holo ta yega te den área di kaya Korona, e parti nort i den bario nort di saliña parsialmente. Meskos ku ta e kaso tokante vírùs di ‘corona’, no tin un idea i klaridat pa kuantu tempu mas e yerba ta sigui yega kosta. Potrèt ta duna un bista di e situashon na Lagun, sinembargo e área di Sorobon ta igual pèstá ku e yerba “Sargassum”.


text:
E Constitucion ta e documento principal di estado di Hulanda. E Constitucion ta e ley supremo di Hulanda. Na 1814 a efectua e Constitucion Hulandes. E Constitucion actual ta data di 1983. E Constitucion ta contene tur regla tocante nos organisacion politico y nos derechonan fundamental.
E Constitucion ta contene:
- derechonan fundamental, cu ta duna ciudadanonan e libertad pa, sin
intervencion di autoridad publico, biba y participa den sociedad y politica.
Ehempel di derechonan fundamental ta:
- libertad di expresion
- derecho riba privacidad
- derecho di voto
- derecho riba trato igual
- reglanan principal di organisacion di estado Hulandes, entre otro:
- e manera cu ta nombra of elegi entidadnan estatal (manera parlamento, gobierno y huesnan) y loke ta nan tareanan y competencianan;
- con traha ley y con ambia Constitucion mes;
- gobernacion di provincia y gemeente.


text:
Oranjestad – Den fin di siman un incidente lamentabel a sosode na KIA, caminda un detenido a logra huy. Awe nos lo manda pregunta por escrito na Minister di Husticia pa mas liher posibel Parlamento wordo informa di e resultado di e investigacion interno. Esaki cu e solo meta pa Parlamento, si ta necesario por aloca fondo adicional pa nos Instituto Coreccional y evita un incidente asina den futuro.
INVESTIGACION INTERNO
E sucedido cu a tuma lugar por tin di haber cu falta di tecnologia, scarcedad di personal, of kisas infrastructura. Nos no kier bay specula awor pero kier wordo informa mas liher posibel door di Minister di Husticia riba e resultado di e investigacion interno. Esaki cu e solo meta pa evita cu esaki por tuma lugar den futuro.
FORMATIEPLAN
Na mes momento nos ta haci un apelacion na Minister di Husticia pa mas liher posibel formalisa e reorganisacion di KIA. Esaki ta un proceso cu tin andando pa basta tempo caba. Na 2017 tin te hasta un comunicado interno a wordo emiti cu lo inicia e proceso di solicitud a base di e “formatieplan” nobo. Nos ta compronde cu kisas kier a trece algun cambio den e plan cu a wordo laga atras, pero ta necesario pa aworaki tuma un decision riba esaki. Nunca no por complace tur partido, pero a base di un regla di evaluacion y den bon dialogo, mester tuma decision aworaki.
PA CONCLUI
Den un siguiente articulo lo mi elabora riba un Instituto Correcional nobo, su implicacionnan financiero y su necesidad. Pero na mes momento si e memorandum financiero indica cu un KIA nobo no por wordo realisa aworaki lo amplia riba otro metodonan pa mitiga diferente di e riesgonan actual.


text:
MERKA — Den un partido sumamente pèrta e selekshon di Reino ta kai vensi kontra e ekipo di Puerto Rico. E selekshon di Reino ayera a hunga e semifinal di e Klásiko Mundial di Beisbòl kontra e selekshon Puertoriqueño. Lasitmanente, e selekshon di Reino ta keda nèt kòrtiku perdiendo ku skor di 4-3 den 11 entrada.
Wladimir Balentien(4-3) un biaha mas a manda reino ariba den promé entrada ora e la konektá un honron di dos kareda pa empuha Xander Bogaerts(3-1) Sin embargo, e bentaha aki tabata di korto bida ya komo ku den bòm di e entrada mes e Puertoriqueno ta empatá e partido na 3.
Resumen di e partido, kortesia di MLB.com
Puerto Rico ta bai ariba den di dos entrada ku skor di 3-2. Den di sinku entrada Reino ta tabla e partido bek na 3. Akinan tabata un doblete di Shawn Zarraga(4-1) ku a empuha Wladimir Balentien.
Ku e derota selekshon di Reino ta keda eliminá for di e klásiko Mundial di Beisbòl. Na 2013 tambe e selekshon a yega te semifinal. Na e momentu ey e ekipo a keda eliminá pa Repúblika Dominikana.


text:
Elsa Rozendal, lider di Democraat: Digitalisashon ta bon pero tene kuenta ku nos grandinan.
Elsa Rozendal, lider di Democraat: Digitalisashon ta bon pero tene kuenta ku nos grandinan.
Willemstad—Awor ku Gobièrnu di Kòrsou a introdusí e prueba di bakunashon digital (Curaçao Health App), ku ta mará na e ‘EU Digital Covid Certificate’ pa ora ta biaha pa Hulanda i Oropa, ta importante pa nos hendenan i speshalmente nos grandinan, haña e guia nesesario pa hasi e registrashon ku fasilidat.
Mas ainda pa e echo ku e prueba di bakunashon digital, den forma di un Qr-Code, ta bai sirbi despues komo prueba di entrada na lugánan públiko.
Gobièrnu di Kòrsou, mester tene kuenta ku no ta tur hende i sigur nos grandinan, ta abil ku nan selular òf mobile device pa hasi uso di e prueba di bakunashon digital.
Segun Rozendal, mester duna nos grandinan e asistensia nesesario pa nan tambe por disponé di e rekesitonan pa por hasi uso di instrumentonan digitalisá. Hopi di nos grandinan lo tin un yu òf nietu pa atendé e telefòn i instalá e app pa nan pero hopi tambe lo no tin e posibilidat aki òf no tin un ‘modern device’ at all.
Mas ainda e nesesidat tei pa eduká nos hendenan, en espeshal nos grandinan, pa por hasi uzo di sistemanan i instrumentonan digital, mirando ku Gobiernu di Kòrsou pa medio di un enkuesta digital, a kuminsá sondea kon pueblo ta pensa di un tranformashon digital pa Kòrsou.
Democraat ta urgi Gabinete Pisas pa duna e asistensha nesesario na esnan ku mester di dje, sigur pa loke ta trata e prueba di bakunashon digital ku ta bai bira un eksigensia mundial.


text:
Nicole ta hasi entrega di IOC President’s Trophy
A hiba William "Junior" Millerson na su ultimo lugar di sosiego
Miembro di Comite Ehecutivo di IOC, Sra. Nicole Hoevertsz a haci entrega di e IOC President’s Trophy na famia di William “Junior” Millerson, awe den felis memoria.
Recientemente e hiba William “Junior” Millerson na su ultimo lugar di sosiego. E entiero a tuma lugar na nos isla ruman Corsow. Como miembro di Comite Ehecutivo di Comite Olimpico Internacional, Sra. Nicole Hoevertsz tabata presente na e entiero di William (Junior) Millerson. Cumpliendo cu peticion di IOC, Sra. Hoevertsz a entrega e IOC President’s Trophy na famia di Sr. Junior Millerson, awe den felis memoria.
Manera ta conoci, Junior a ocupa cargonan importante den deporte, manera entre otro Presidente di Nederlands Antilliaans Olympisch Comite (NAOC), Presidente di Pan American Karate Federation, Vicepresidente di World Karate Federation, Miembro di Comite Ehecutivo di e Asociacion de Confederaciones Deportivas Panamericanas (ACODEPA) y un atleta cu a destaca den e deporte di karate. Tambe Junior tabata Presidente di Parlamento di Corsow.
Di parti di COA, nos mas profundo condolencia na su kerida esposa, yiunan, famia y amigonan di William “Junior” Millerson, deseando hopi forsa cu e gran perdida aki.
Cu Junior por sosega na paz.


text:
WILLEMSTAD — Despues di un pousa pa motibu di partidonan di eliminatorio Mundial Rusia 2018, e kampionato di futbòl Liga MCB a kontinuá ayera. Den kontinuashon di e Liga, e ekipo di Jong Holland a enfrentá Scherpenheuvel den Stadion Antoine Maduro (SUBT). Akinan tabata Jong Holland ku a logra e tres puntonan derotando Scherpenheuvel ku skor di 1-0. Pa Jong Holland e gol a keda anotá pa Gerffert Koster.
E kampionato ta kontinuá awe nochi pa mitar di nuebe di anochi ku e partido entre Hubentut Fortuna i Jong Colombia na Stadion Antoine Maduro (SUBT).
Skema Liga MCB pa e siman aki i wikènt:
Skema Liga MCB segundo divishon:
Tur e partidonan di segundo divishon ta tuma lugá na FFK


text:
Manera Deporte Awe! a relatá anteriormente, tin un otro yu’i di Kòrsou ku ta partisipá den e kompetensia Mundial di atletismo na Daegu, Sur Korea. Ta trata aki di e hóben yu di Kòrsou, Geronimo Goeloe. Den pasado Geronimo a yega di partisipá kaba na diferente kompetensia internashonal i a forma parti di e selekshon di Antia ku a sali na di seis lugá den e kampionato Mundial di atletismo na 2005. Kontrali na Churandy Martina i Brian Mariano, Geronimo ta kore pa isla ruman i bisiña, Aruba. Geronimo lo bai partisipá den 100m meskos ku Churandy. Esaki ta nifiká ku si tur kos bai bon Kòrsou por tin dos di su yu nan den final di 100m.
Geronimo Goeloe lo kore su promo kareda dia 26 di ougùstùs alrededor di 11:55pm (ora di Kòrsou). E kareda aki ta un di e kareda nan preliminar den e kompetensia di 100m, esaki ta nifiká ku Geronimo tin ku sali den e tòp tres nan den su kareda pa pasa pa e siguiente buèlta. Si Geronimo no logra esaki e mester sòru pa tin e mihó tempu den tur esun nan ku no a klasifiká pa asina pasa pa e siguiente buèlta. Keda pendiente di Deporte Awe!, manera nos tin resultado di e kareda aki nos lo publiká esaki.


text:
KRALENDIJK – Awe djaweps tra’i mèrdia a tuma lugá un aksidente di tráfiko entre 2 vehíkulo riba kaya Korona na e krusada ku ta konektá e kaya ariba menshoná ku kaya Neerlandia. Kousa di e aksidente ta pa falta di dunamentu di preferensia i no paga bon tinu den tráfiko. No tabatin herido pero si bastante daño material.
Kaya Korona tabata pegá basta ratu pa motibu di e aksidente aki mientras CRS a presentá pa tuma nota di e aksidente.
KRALENDIJK – Awe djaweps tra’i mèrdia a tuma lugá un aksidente di tráfiko entre 2 vehíkulo riba kaya Korona na e krusada ku ta konektá e kaya ariba menshoná ku kaya Neerlandia. Kousa di e aksidente ta pa falta di dunamentu di preferensia i no paga bon tinu den tráfiko. No tabatin herido pero si bastante daño material.


text:
Kralendijk (10 di òugùstus 2021) – Tourism Corporation Bonaire (TCB) huntu ku University of Curaçao (UoC) ta organisando un seshon di informashon djaweps awor tokante e programa di bachelor di International Hospitality and Tourism Management (IH&TM).
Ku un bachelor den IH&TM bo por kuminsa bo karera den diferente organisahon den e sektor di turismo for di traha na hotèl, aerolinea, transportashon, krusero, evenemento, agente di biahe, ‘tour operators’ i traha na aeropuerto.
E sektor di turismo na Boneiru ta kresiendo i antisipando e kresementu den oportunidat di empleo pa nos hendenan lokal, e programa aki ta un bon oportunidat pa kuminsa ku un karera den e sektor di turismo.
E seshon di informashon ta tuma luga djaweps 12 di òugùstus 2021, na Captain Don’s Habitat (Aquarius Room) 11 ‘or di mainta.
Djòin nos djaweps awor pa sa mas tokante e programa di bachelor. Pa inskribi manda un email pa: sef.office@uoc.cw


text:
Durante e reunion publico den Parlamento diahuebs 28 di October, Parlamentario di e Fraccion MAS, señora Marisol Lopez-Tromp a sugeri cu ora un minister wordo manda cas, manera tawata su caso aña 2020 den pleno pandemia, pasobra su fraccion no tawata kier e mas, cu e mester haya tempo pa inventarisa y entrega, trabounan of documentonan pendiente y ekiponan cu el a uza. E punto cu e ex minister retira y awo Parlamentario ta cu un minister cu a wordo retira no por hiba ekiponan su cas manera tawata su caso tambe.
Prome Minsiter, pa contesta Parlamentario Lopez-Tromp a bisa: “E Parlamentario aki ora el a wordo manda cas, a bay cas cu un laptop, un Apple Macbook, y iPad y te cu awe nos ta wardando riba dje pa e entrega nan”.
Secretaris di Ministerraad ta encarga cu esaki. A manda Parlamentario Lopez-Tromp varios carta cu e la firma cu el a ricibi nan pero te ainda e no a entrega e ekiponan menciona. Prome Minsiter a tuma e ministerio aki over y esaki kiermeen cu Prome Minsiter su departamento ta trahando cu un Apple Macbook y iPad menos.
“Awor e Parlamentario kier puntra of sugeri tocante tempo pa inventarisa y traspasa? Gabinete Wever-Croes ta un gabinete di hende drechi, nos a traha como hende drechi y traspasa di un gabinete pa otro na manera drechi. Danki Dios na esaki e traspaso a bay bon. E efectividad di un traspaso ta depende di e persona cu tin cu haci e traspaso. Den caso di Lopez-Tromp, esaki no ta e caso, su traspaso di trabou, documento ni ekipo, a bay na e forma drechi y corecto”, Prome Minister Evelyn Wever-Croes a duna di conoce.


text: Diahuebs atardi a drenta informe di un pelea cu tiramento di piedra cu botter banda di Grand Ocean na Bushiri, mesora a dirigi varios patruya na e sitio. Na yegada di e patruya a bin compronde for di testigonan cu 3 hoben tabata bringando cu un persona cu problema di salud mental pero nan a bandona e sitio. E 3 hobennan 2 tabata tin flanel cora y e otro tabata lomba sunu y nan a cana bay direccion Bushiri Residences mientras e otro persona a cana bay nort. Polisnan a bay na Bushiri Residences y eynan a logra gara e hobennan y a detene nan. Mientras un otro patruya a bay pa e persona cu problema di salud mental.


text:
KRALENDOIJK – Djadumingu 15 di desèmber bario Nort di Saliña, konosí pa ‘Kunuku Bieu’ a organisá i selebrá 10 aña dia di Nort di Saliña. Den presensia di tur 3 diputado i esnan presentá a toka himno i hisa bandera di Boneiru i e bario.
Promé persona ku a dirigí palabra tabata diputado Nina Den Heyer. Entre otro el a menshoná ku e organisashon ku ta organisá e aktividat ta hasiendo un bon trabou loke mester ta ehèmpel pa otro barionan. Seguidamente a papia diputado James Kroon i e na su turno a menshoná
aparte di ta kontentu ku e selebrashon, por mira kon huntu por logra hopi. Despues a papia diputado Elvis Tjin Asjoe. El a menshoná entre otro tokante e hóbennan ku awor ta den Fundashon Nawati ku ta organisá dia di Nort Saliña pa sostené Hubert Vis, e persona na kabes di e organisashon.
Seguidamente a dirigí palabra Hubert Vis presidente di Fundashon Nawati. El a papia amplio di esnan ku a yuda pa por a organisá e aktividat dia di bario Nort Saliña, entre otro gobièrnu di Boneiru. Tambe el a menshoná ku un banko amigu a duna nan aporte pa selebrá e 10 aña di e bario. Despues a papia Pierr Perigault Monte, kende entre otro a menshoná tokante drechamentu di sentronan di bario.
Despues a sigui ku honramentu di baluartenan di bario: Pedro Dominico Cicilia (Donco), Naciso J.M. Nicolaas (Siso) i Ezzard Semeleer (Èzy).
Famia di Siso tabata riba esenario kendenan tabata emoshoná ku nan ta nan so riba esenario i ‘Siso ta den brasa di señor. E parti final tabata momentu pa kòrta i kome bolo pa kuminsá e selebrashon di bario i a presentá e organisadónan na esenario.


text:
Gabriel García Márquez
Gabriel José de la Concordia García Márquez (Aracataca, Colombia, 6 di mart 1927 – Ciudad di Mexico, 17 di aprel 2014) tabata un eskritor di bukinan di novela, eskritor di kuentanan kortiku, gionista, editor, i periodista colombiano.[1] Famia i amigunan, tabata yam'e Gabito, mientras na Latino Amerika, e ta konosí komo Gabo. Ela risibi e Premio Nobel di Literatura na 1982.
García Márquez a nase na Aracataca, Colombia. Ela kuminsa su karera komo periodista, mientras ku e ta studiando lèy na e "Universidad Nacional" di Colombia, na Bogota, pero e ta mihor konosí pa su bukinan di novela. Eta un di e eskritornan mas konosí di e genero di literatura yamá realismo mágiko. Algun di su buki mas renombra ta: Shen añanan di soledad, E herfst (otoño) di e patriarka, Krónika di un muerte anuncia, i Amor den tempunan di kólera.
Na 1999, García Márquez a risibí un diagnosis di kanser linfatiko. Na aprel 2014, ela wòrdu hospitalisa pa risibí tratamentu pa infekshonnan di pulmon i higra kausa dor di e kanser linfatiko. Riba 18 di aprel 2014, García Márquez a fayesé na edad di 87 aña, na Ciudad di Mexico.


text:
Lansa bo negoshi
Scoge e structura di bo negoshi
E escogencia di e structura di bo negoshi ta influencia e operacion diario di bo negoshi, pa impuesto, cuanto personal bo kier tin, etc. Ta hopi importante pa scoge e structura cu ta duna bo e mihor balansa di proteccion y beneficio.
Contenido
Compara tipo di negoshi
Compara tipo di negoshi – Documento den PDF
Revisa e structuranan di negoshi mas comun
Negoshi propio (Eenmanszaak):
- Persona no huridico: ta un persona cu ta pertenece na un persona natural;
- Mag di emplea hende;
- Ta obliga pa registra den e registro comercial na Camara di Comercio;
- Derecho di un nomber comercial;
- No tin distincion entre bienes di negoshi y bienes priva; bo ta responsabel pa bo debenan di bo negoshi;
- Den caso di matrimonio: ambos pertenencia ta cay bou di failliet (e solucion ta pa laga traha un contrato di matrimonio na notario);
- Ganashi di e negoshi ta e entrada di e negoshi (no tin distincion entre bienes (vermogen) di negoshi y bienes priva;
- Impuesto (belasting): ‘inkomstenbelasting’, tarifa progresivo. BBO/BAVP 3% & BAZV 3% ta bin ariba e benta pa luna;
- Capital: no tin, nada mas cu capital personal.
Sociedad Colectivo (Vennootschap Onder Firma – VOF)
- Persona no huridico: ta un sociedad pa realisa un negoshi cu un nomber comun;
- Colaboracion entre 2 of mas persona (personanan natural of huridico) cu ta cera un convenio di colaboracion;
- En principio no ta posibel pa por drenta y sali (cancelacion di un of mas socio kiermen cu e VOF a termina);
- Ora bo ta eherce un actividad profesional como bo ofishi/beroep (por ehempel carpinte of tin un tienda);
- Responsabilidad di participantenan: tur socio ta responsabel pa debenan cu e VOF a haci, maske cu ta un otro socio a haci esaki.
- Forma di establecimento ta bay por escrito (no notarial);
- Supervision gubernamental no ta aplicabel;
- No tin verificacion di antecedente;
- Ta obliga pa registra den e registro comercial na Camara di Comercio;
- Impuesto: cada socio ta un negociante riba su mes y ta paga su mes un BBO/BAVP & BAZV total (6%).
- Cada socio ta responsabel pa su mes un debenan y loonbelasting;
- Capital: no tin capital minimo; capital di empresa ta forma door di aportacion di cada un di e socionan.
Sociedad Anonimo (Naamloze Vennootschap – NV)
- Persona huridico: ta un negoshi cu capital social, na unda cada un di e socionan por participa cu un of mas accion;
- E empresa tin capital dividi den accion. E accionnan ta registra riba nomber;
- Responsabilidad: e accionistanan no ta personalmente responsabel. Desde e momento di publicacion di e constitucion, e directornan respondiente ta keda personalmente responsabel pa e obligacionan cometi durante e constitucion;
- Tramite formativo:
- Acta escrito notarial;
- Verificacion di antecedente.
- Ta obliga pa registra den e registro comercial na Camara di Comercio;
- Impuesto: impuesto riba ganashi ta 25% y BBO/BAVP & BAZV total (6%) di e benta pa luna;
- 3 organo di un NV:
- Den e reunion general pa e accionistanan ta autorisa pa haci cambio den e statuutnan of pa disolve e compania;
- E director ta maneha tur cuenta di e NV, cu e maneho di su actividadnan y di su representante paden y pafo di tribunal;
- E college of e consehero di supervision ta duna conseho of ta guia e director.
- Un NV por opera un of mas negoshi;
- Un director por ta un persona huridico of un persona natural.
Sociedad cu Responsabilidad Limita (VBA)
- Persona huridico: empresa cu responsabilidad limita;
- E empresa tin capital dividi den accion. E accionnan ta registra riba nomber;
- Ta regla door di: ley, statuutnan y reglamento;
- Responsabilidad: e accionistanan of directornan di e compania no ta personalmente responsabel y no ta obliga pa contribui na e debenan di e empresa, solamente si e ley ta prescribi lo contrario;
- E VBA ta ofrece e opcion pa responsabilisa personalmente e accionistanan. Esaki mester ta para den e statuutnan. Esaki por te un cierto suma, cierto debenan, cierto accionistanan. Si ta responsabel personalmente por compara esaki cu VOF;
- Tramite formativo:
- 1 of mas persona cu ta participa;
- Acta notarial/ tin statuut cu nomber, asiento y cu tin un meta;
- Verificacion di antecedente.
- E director mester ta local, si acaso e director no ta local, mester tin representante legal;
- Capital: no tin un minimo (pero por lo menos Afl. 0,01);
- Structura basico: e director mester ta biba na Aruba.
- Ta obliga pa registra den e registro comercial na Camara di Comercio;
- Impuesto: impuesto riba ganashi ta 25% y BBO/BAVP & BAZV ta total (6%) di e benta pa luna.
Maatschap
- Persona no huridico: ta un acuerdo (overeenkomst) entre 2 of mas persona cu ta trece algo hunto cu nan tur ta benificia di dje;
- En principio no ta posibel pa por drenta y sali (cancelacion di un of mas socio kiermen cu e Maatschap a termina);
- Forma di incorporacion (oprichting) no ta notarial;
- Basa riba un ofishi (beroep) (por ehempel tandarts, artsen, advocaat)
- Supervision gubernamental no ta aplicabel;
- No tin verificacion di antecedente;
- Ta obliga pa registra den e registro comercial na Camara di Comercio;
- Mag di tin empleado;
- Responsabilidad di e participantenan: cada un pa su propio accion;
- Cada maat ta trece su contribucion manera trabao, placa y bienes;
- Impuesto: pa inkomstenbelasting e maat ta responsabel; pa BBO/BAVP & BAZV total (6%);
- Cada maat/ socio tin cu paga su mes un loonbelasting.
- Cada maat ta responsabel pa su mes un debenan;
- Den partimento di contribucion di ganashi y perdida, e socionan ta tene na cuenta e contribucion di cada socio;
- Capital: no tin capital minimo; capital di empresa ta forma door di contribucion di cada un di e socionan.
Asociacion cooperativa (Coöperatieve Vereniging)
- Persona huridico;
- Ta un asociacion di personanan, caminda ta permiti entrada y salida di miembronan y cu tin como obhetivo pa promove interes material di e miembronan;
- Responsabilidad: e miembronan di e asociacion ta e doñonan responsabel, mescos cu e accionistanan di un NV/VBA. E responsabilidad di e miembro nan ta regla den e statuut;
- W.A. (Wettelijk Aansprakelijkheid) Responsabilidad Legal: cada miembro ta responsabel pa un parti proporcional di e debenan total di e asociacion. Esunnan cu a termina nan miembrecia menos cu un aña tambe por ta responsabel.
- G.A. (Gewijzigde Aansprakelijkheid) Responsabilidad Modifica: e responsabilidad di e miembronan ta limita y ta regla den e statuut.
- U.A. (Uitgesloten Aansprakelijkheid) Responsabilidad Exclui: e responsabilidad ta limita te e suma deposita.
- Capital di miembro: e suma total cu e miembronan a deposita como participacion den e asociacion. E deposito obligatorio aki ta conoci como deposito inicial. Eventualmente un asociacion por cobra un contribucion na su miembronan pa por haci gastonan necesario;
- Derecho y obligacionnan di e doñonan: e propiedad ta basa riba e socionan cohuntamente. E organo superior ta e Asemblea General (Algemene Ledenvergadering). Den e reunion di miembro ta nombra e directornan. E directiva ta consisti di 5 persona, incluyendo un presidente, un secretaria y un tesorero. E directiva ta representa e asociacion. E miembronan di e directiva por wordo retira door di e Asamblea General. Supervision riba e directiva ta necesario door di apunta un comisario.
- E Asociacion cooperativa por kibra door:
- Si e tempo a pasa;
- Si tin un decision di e asamblea general;
- Si bay failliet.
E disolucion mester wordo publica mediante e inscripcion den e registro comercial na Camara di Comercio.
Fundacion (Stichting)
- Persona huridico cu tin intencion pa logra un obhetivo decreta den e statuut. Un fundacion no tin miembro;
- Establecimento: ta bay mediante un acta di notaris, cu ta determina kendenan ta den e directiva y con nan por wordo reemplasa of via testament;
- Fundacion cu tin un meta comercial (mester di un permiso di negoshi);
- Un fundacion no tin supervision gubernamental;
- Registracion ta bay den un registracion central pa fundacion na Camara di Comercio.


text:
Fair Trade Authority Curaçao (FTAC) ta e outoridat di kompetensia ku ta supervisá kumplimentu ku e Ordenansa Nashonal enkuanto Kompetensia, ku for di 1 sèptèmber 2017 ta na vigor. FTAC ta kontrolá kumplimentu ku e prohibishon di formashon di kartel, e prohibishon di mal uso di poder ekonómiko I e obligashon pa mèldu konsentrashon.
Pa kumpli ku e tarea aki FTAC tin outoridat pa hasi investigashon i pa sanshoná violashon di e reglanan. Pero FTAC tin e tarea tambe pa duna informashon i konseho na empresanan, pa sòru pa esakinan mantené nan mes na e reglanan (nobo) di kompetensia.
For di momento ku e Ordenansa Nashonal a drenta na vigor na 2017 FTAC a dediká hopi tempu na duna informashon na empresanan, konseheronan I organisashon di empresarionan. Esaki pa medio di presentashonnan na midi na gruponan i/o empresanan individual, Webinars, foyetonan den nos tres idiomanan ofisial i via di nos wèpsait i presensia riba e plataformanan di media sosial.
Oktober 2021, FTAC a dal un siguiente paso den su esfuersonan pa informá dor di lansa un serie di video informativo animá.
Awe FTAC ta kontentu di anunsiá ku FTAC a ampliá e serie di video informativo, dor di agregá un video animá tokante di mal uso di posishon di poder ekonómiko. Ki ora un empresa tin un posishon di poder ekonómiko? Na ki momentu ta trata di mal uso di esei ? Ku e videonan animá aki FTAC kier informá un públiko mas amplio tokante su tareanan i outoridat.
FTAC ta invitá bo pa wak e video aki:


text:
Cu e angelnan di nos bon Dios carga Mitch Henriquez riba nan halanan y companje riba su biahe den Reino Celestial.
Cu husticia prevalece.
Y cu Mitch su nomber keda recorda nos cu cada accion di amor cu nos hasi cada dia
ta planta un simia chikito den mundo
pa logra un mundo cu mas pas y harmonia, comprenshon y tolerancia.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Respetuosamente,
Ingrid Werleman, comprondiendobida.com


text: WILLEMSTAD — Watakeli Building Depot ta gana di Xaverianen 3-0 i ta bira Kampion di klase Superior di Volibol Maskulino. E wega tabata di un nivel altu i ámbos ekipo a bringa kada punto pero tabata Watakeli enkabesá pa Gibi Paulina ku a sobre sali den atake ku a sa di bai ku e viktoria. Asina aki Watakeli ta konkista e título bek despues di un aña. Parsial (25-19,25-20,25-23) Den otro enkuentro di ayera, Titus ta empatá e seri kontra di Wata na 1 kada banda i a forsa un wega desisivo djadumingu otro siman. Titus a hunga un wega hopi efektivo i a logra di para e racha ganadó di Wata. Ku skore di 22-25,23-25, 25,14,25-16,15-12. Pues desishon den klase Maskulino A tei kai otro siman.. Den e partido di klase Femenino Superior , Shuatanari ta derota Stakamahakchi i di e forma aki nan ta forsa un wega desisivo otro siman. Shuatanari ku tabata lomba kantu di muraya a hunga un bon partido i a probe ya di e fayonan den defensa di Staka pa bai ke viktoria(25-22,25-18,25-27,13-


text:
Omikron
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Omikron (mayúskulo O, minúskulo o, na griego: ὂuιkpόv) ta e di diessinku lèter di álfabèt griego.
UsoEditá
E ta wòrdu usa pa representá e sonido "o" den e idioma griego, tanto den su vershon antiguo komo esun di awendia. Den e sistema di numerashon griego e ta representá e valor "70". Di dje ta originá e lèternan O den álfabèt latino i álfabèt siríliko.
Dia 26 di novèmber 2021, Organisashon Mundial di Salú (OMS) ta klasifiká e variante nobo di COVID-19 B.1.1.529 un variante di preocupashon i ta duna esaki e nomber Omikron. E variante aki a wordu detektá dia 24 di novèmber 2021 pa prome bes na Sur Afrika.[1]


text:
Den e cine cortico ‘Muhe Frida’ Alydia Wever ta duna su version di 7 arcetipo di e artista Mejicano Frida Kahlo. Alydia ta bisa cu Frida a inspir’e, mescos e lo keda inspira tur generacionnan cu lo topa cu Frida di un forma of otro. Mes colorido, bohemico, mistico y controversial cu Frida Kahlo su bida tabata, asina Alydia, hunto cu Felix de Rooy y Ryan Oduber a blend e naturalesa fotogenico y colorido di Aruba den nan produccion.
Un produccion cu ta refleha e buskeda na identidad di cada un di nos. Den e complexidad di bida ta bunita pa mira con Frida Kahlo a hasi su buskeda, ‘su’ bida. Esaki ta exigi balentia casi sobrenatural den un bida cu tabata marca pa hopi dolor fisico y emocional. Y podise esey ta loke ta keda intriga y ta hasi cu ora hendenan bishita e museo di Frida Kahlo, ta bisa cu ta parse cu ‘Frida Kahlo no a muri, e la djis disparse temporario pa asina duna hende chens pa drenta den su santuario priva’. Nada stranjo si sa cu e museo tabata e cas unda Frida a biba y traha.
Cu e produccion aki Alydia, Felix de Rooy y Ryan Oduber a mustra e forsa di combina talento y ta sinja nos cu maske un isla chiquito, nos por crea produccionnan di nivel artistico internacional.
Diasabra, Mei 19 ta pasa e peliculanan ‘The Last Supper’ & ‘The Devil’s Double’. Y diadomingo, Mei 20 ta sigi cu e pelicula cortico di Juan Fransisco Pardo di Aruba ’10 Ave Maria’ y e pelicula ‘Melancholia’. ’10 Ave Maria’ a ricibi diferente premio internacional. E anochi di cine ta cuminsa pa 8:00 PM den e Black Room aire acondiciona di Ateliers ’89, Dominicanessenstraat 34, full HD y riba pantaya grandi. Segun mi experencia di e prome anochi, un garantia pa un anochi ameno y cu produccionnan cu bale la pena pa tur amante di bon cinema. Y di otro banda bo ta juda artistanan local pa por sigi cu producionnan artistico di nos propio suelo. Esey ya ta duna un motibo extra y balioso pa bay. Pa ticket por contact Francisco Pardo 566 2529 of via FB of por cumpra na porta.


text:
ORANJESTAD (AAN): Den fin di siman, e cuatro candidatanan di Aruba a sali rumbo pa Republica Dominicana, pa representa e isla den certamen di Festival del Talento & La Belleza Internacional 2022.
E promotor local, Chastity Kock di Chaz Models a mustra cu nan tin hopi fe cu tur cos lo bay positivo pa nan den e certamen aki, prome cu nan a subi avion di AirCentury rumbo pa e pais di merengue.
Nan ta bayendo cu e candidata Thaheely Geerman di 8 aña, kende ta Mini Modelo Aruba 2022. Tambe cu candidata Maya Gordon di 12 aña, kende ta Pre-Teen Model Aruba 2022. Tambe e candidata Anabell Bislip di 14 aña, kende ta Beautiful Aruba 2022. A viaha tambe e candidata Tanique Chan di 18 aña, kende ta Teen Model Aruba 2022.
DIARIO a compronde cu e delegacion a yega bon, y a sali despues rumbo pa Hotel Costa Dorada Beach Resort.
https://diario.aw/categories/noticia/general/candidatanan-di-aruba-a-sali-pa-certamen-na-republica-dominicana#sigProId8f237cb89c


text:
Parti 1: Identidad Indigena bou lens di pureza di sanger
Di tur e mitonan cu ta rondona Historia Caquetio, ningun ta mas popular cu e mito di e fayecimento di e ultimo Indigena Arubiano na aña 1840. Cada yiu di tera cu busca pa sa un poco mas di su historia, lo topa cu un relato, buki of website cu ta describi e desaparicion of extincion di e pueblo Caquetio. E mito aki ta apenas 1 ehempel di e genocidio (fisico y) cultural cu pa mas di 500 aña caba ta asota e Caquetionan di Aruba, y ta sigui prospera bou di nos propio nanishi.
Pa compronde con e mitonan aki a logra adkiri un nivel halto di credibilidad den transcurso di tempo, ta importante pa reconoce con nan a y ta sigui reenforsa e presente di un pasado di colonisacion. Esaki pa motibo cu mitonan di extincion indigena ta nace for di e naturalesa inherente di colonisacion mesoamericano, cual ta pa elimina e nativonan. Pa splica con esaki a manifesta su mes den nos structura social, mi ta cita un pasashi di mi obra literario cu e titulo tentativo ‘Caquetio ta Nos’ cu lo keda publica na 2022:
Pero Watiwati, precisamente esey ta e poder di colonialismo … Colonialismo ta mas cu solamente e acto di sclavisa un pueblo y kita nan cunucu for di nan. E colonisado ta horta bo tera, bo historia, bo cultura, bo educacion y hasta bo identidad. Con e ta hacie? Wel, … e ta drey bo dilanti pa robes te ora cu bo no por ni reconoce bo mes mas! E ta forsa bo siña un idioma stranhero y prohibi bo di papia bo idioma natal. E ta forsa bo bandona bo religion, bo cultura, bo creencianan y ta exigi bo adopta esunnan di dje. E ta hinca bo yiunan den scolnan Catolico, bou di e pretexto di ofrece nan un educacion, pero ta siña nan pa rechasa nan mes y di unda nan ta bini. Prome cu bo sa, e yiunan di bo pueblo no ta compronde bo idioma mas, no por comunica cu bo grandinan mas y consecuentemente no ta siña nada tocante nan cultura Indigena. Juffrouw Lucia ta un di e muchanan aki. Un mucha cu a bay scol unda nan a siñ’e tur locual e colonisado a skirbi p’e y tabata kier pa e sa. Y awor, aunke e ta un docente studia y cu bon intencion, e unico cos cu juffrouw Lucia sa y por siña boso, ta perspectivanan colonial. (Gomez, 2022)
Te cu october 2021, e ta un anomalia pa un Arubiano identifica su mes publicamente como Caquetio. Esaki pa motibo cu socialmente, un Indigena Arubiano cu culturalmente, geneticamente y genealogicamente ta bini di un famia Caquetio, tin cu prueba e legitimidad di su indigeinidad pa por participa cu credibilidad den e skirbimento di nos historia. Un historia cual, cu excepcion di esfuersonan reciente di historiadonan local, semper tabata domina pa autornan Europeo.
Consciente y inconscientemente, e Arubiano a wordo condiciona pa ignora e relevancia di su bos den locual mester ta discusionnan colectivo tocante con nos Arubianonan ta identifica nos mes. Incluso un Arubiano indigena cu por a crece ariba cunucu, rondona di custumber y creecianan Caquetio, no ta posee e abilidad di mira su mes den spiel y reconoce e herencia aki den su refleho. Esaki pa motibo cu el a crece indoctrina cu mitonan di Caquetionan extinto. Consecuentemente, ora un Arubiano wordo confronta cu un persona cu ta identifica su mes como Indigena of Caquetio, e reaccion natural ta pa ridiculisa of cuestiona e autenticidad di e persona aki su identidad.
Los di su contexto historico, no tin un problema constituyente den e uzo metodico di genetica y genealogia pa reenforsa bo identidad Indigena. Particularmente den Caribe unda colonialismo y sclavitud a laga hopi di nos sin un laso estrecho cu e pais di origen di nos antepasadonan. Sinembargo, historicamente e reglanan pa determina autenticidad Indigena a wordo diseña pa e propio colonisadonan, cu e unico meta di invalida e identidad di mas hopi hende indigena posibel. Di e forma aki, hortando e pueblo di proteccion contra sclavitud, discriminacion y cualkier otro derecho ariba tera, recurso y ayudo estatal. Aruba no a scapa di e practica aki y asina a nace criterionan social manera: Un Indigena di berdad mester tin sanger puro; Un Indigena di berdad mester conoce su cultura, religion y idioma; Un Caquetio di berdad no por ta multi-racial ni tampoco ta asimila den e sociedad multicultural di Aruba y te hasta Un Caquetio lo mester mustra manera tur otro Indigena di region pa por ta uno di berdad: Bruin, cabey preto y wowo chikito. “Sino, bo no ta Indjan! …”
Na momento cu ningun persona Indigena por cumpli cu e rekisitonan aki, ni tampoco nan descendientenan, e colonisado ta exitosamente logra comete un genocidia di identidad y propaga e idea cu e Arubianonan Indigena a finalmente a disparce. Y e manipulacion historico aki ta traha asina efectivamente, pasobra e ta basa ariba un kader di criterio imposibel, crea pa e propio colonisado cu ta responsabel pa existencia di indigenanan multiracial y e destruccion di lenguage, cultura y spiritualidad Caquetio pa medio di asimilacion obligatorio.
Un posibel argumento contra e ponencia cu 'pureza di sanger ta afecta e status y historia di Caquetionan na Aruba', ta cu akinan nos no conoce teritorionan (reservations) indigena, ni tampoco beneficionan estatal pa personanan cu por prueba di tin sanger Caquetio; Y cu p’esey, pureza di sanger (blood quantum) lo no tin efecto na Aruba. E prome parti di e argumento ta berdad. Teritorionan indigena y beneficionan estatal no ta un sistema cu Aruba conoce. Sinembargo, e relevancia di porcentahe di sanger no ta den locual e Caquetionan ta ricibi na Aruba, sino locual nan ta perde a base di sistema aki. Na Aruba, pureza di sanger ta e metodo cu ta wordo uza pa invalida e existencia di Arubianonan Indigena den institutonan educativo, cultural y comercial. Incluso nos Museo Nacional Arqueologico, cu ta probablemente e instituto local mas avansa y progresista den su mision pa conta un historia Indigena decolonisa, ta uza pureza di sanger pa crea un capitulo final den e existencia di Caquetionan Arubiano. Un ehempel di esaki ta e utilisacion di e fayecimento di e Caquetio Nicolaas Pyclas, cu segun historia oral lo tabata e ultimo Caquetio di sanger puro, pa marca un etapa final den historia di Aruba. Considerando e punto aki, na momento cu institutonan cu poder educativo ta reconoce e indigeinidad di Caquetionan di sanger puro, pero no esun di nan descendientenan multiracial, pureza di sanger ta permanece un factor di peso den e existencia, reconocimiento y validez publico di Arubianonan Indigena.
Pa culmina e prome parti di e blog series aki, ta importante pa nos reflexiona ariba nos uzo consciente y inconsciente di structuranan colonial (manera pureza di sanger) cu ta preveni Arubianonan Caquetio di cura, reconecta y reapropia sin miedo nan identidad Indigena. Mundialmente, e discursonan rond di identidad racial ta experenciando un desaroyo rapido cu ta urgi nos tur pa studia e origen di nos prehuicio y desinteres den combersacionnan local tocante nos identidad; cual ta un topico interconecta cu desigualdadnan social, economico y politico. Awor mas cu nunca, ta importante pa e combersacionnan aki wordo lidera pa Arubianonan Indigena cu kier percura di tin un bos den e determinacion di nan existencia y skirbimento di nan propio historia. Un historia di hendenan bibo, presente y persistente …


text:
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende nan manera di husga mi. Bo no por bisa mi kico mi ta. Mi ta Colombiano, mi ta Arubiano, ma nace na Aruba, ma crece cu boso, mi mayornan ta di Colombia y mi ta bay biba como Colombiano y Arubano”, palabranan di Gloria Malvido Carrillo
Relaciona cu Bon Dia su edicion di 18 di maart unda nos ta enfoca riba Rubianonan nobo, nos a papia cu un par di hobennan di descendencia Latino/Colombiano pero tambe Chines, pa haya sa nan perspectiva creciendo na Aruba manera Rubiano cu mayornan inmigrante. Loke a resalta ta cu hopi hobennan a experiencia un tipo di discriminacion. Pero nan tambe a haya dificil pa haya un brug entre nan identidad Arubano y di nan descendencia.
Entre Rubiano cu Colombiano, niun di dos
Gloria Malvido Carrillo a nace y crece na Aruba cu mayornan cu a bin di Colombia. E ta conta Bon Dia con su mayornan a conoce otro na Aruba, tempo cu ambos tabata traha den sector di limpiesa. “Nan tabata bay enseñansa pa empleo y djey despues di conoce otro nan a casa despues di un tempo. Mi mama a bin Aruba cu ayudo di un famia di Santa Cruz cu basicamente a adopt’e y a bis’e nan ta bira su mayornan na Aruba. Nan tabata yuda otro hopi.”
E tempo ey sra. Malvido ta pinta cu simpleza pa haya permiso y trabou generalmente na Aruba, compara cu awendia. “Mi famia e tempo ey a haya permiso via Nel Oduber.” Aunke e gesto di solidaridad bou seno di famia pa e hoben tabata presente, na scol esaki tabata ful diferente. Aunke e no tabata haya cu tabatin termento pisa riba dje, nunca e por a identifica cu niun di dos di su descendencianan. Esaki debido na manera con e tabata tende constantemente cosnan manera ‘bay bek bo pais’. El a dal duro pe ora e tabata bisa cu e tabata Rubiano y nan tabata nenga esaki di tur banda.
Interesante ta cu segun sra. Malvido, pasobra e tabata constantemente purbando di asimila cu cultura Rubiano, e tabata rechasa pa hopi tempo den su añanan di desaroyo como adolescente su raiznan Colombiano. “Mi tabata tende un vallenato y mi tabata hay’e horibel.” Pero e tension tabata bin di tur dos banda, pasobra ora e tabata bay Colombia, su primonan tabata bis’e ‘ta Rubiano bo ta, bo spaño no ta bon, bo no sa nada di nos’.
Orguyo pa ambos herencia
Aunke antes e tabata sinti un berguensa pa bisa di unda e ta bin, awendia e ta hopi orguyoso pa reconoce su raiznan y tambe su identidad Arubiano hunto. E sa di su mayornan cu aunke nan nunca a bisa esaki, e echo cu e tabata rechasa su identidad Colombiano tabata haci nan duele.
E rechaso di e otro banda di su identidad cultural no solamente tabata internamente, segun sra. Malvido. “Mi tabatin amiganan Venezolano y mi ta corda con nos tabata evita di papia Spaño cu otro expres. Cual awo mi ta haya cu ta leuk pa por papia Spaño cu otro aunke ambos di nos ta papia Papiamento. Pero di tur dos banda nos tabata evit’e.”
Pero awo e ta realisa cu e no mester a evita conecta cu su propio cultura y di su raiznan.
“Mi tabata hopi orguyoso di tin nacionalidad Hulandes, pero mi no tabata realisa kico e tabata nifica. Pa mi tabata djis cu mi ta djis merece pasobra mi a nace akinan. Pero mi no tabata wak rond di mi unda asina hopi hende sin dje tabata tin e hopi duro y nan tabata bringa duro pa haya e papel ey.”
Sra. Malvido ta sinti cu aunke no tur Rubiano ta purba exclui personanan cu ‘otro sanger’, e ta haya cu ainda tin un aspecto di exclusion, maske con chikito e por ta. “Si bo bisa nan bo ta Rubiano, nan ta bisa cu no, bo no ta pasobra bo a nace aki pero bo sanger ta Colombiano. No tur Rubiano ta asina, pero tin cu ta keda laga bo sinti manera bo no ta pertenece.”
‘Xenofobia ta tur caminda pero mester bin mas positivismo’
Sinembargo, e actitud di exclusion aki el a bin ta realisa despues di tempo cu no ta na Aruba so bo ta hay’e. Ora el a bay studia na Hulanda sra. Malvido a realisa cu hopi hende Hulandes ta trata Marocano y Antiano di mesun manera cu Rubiano ta trata Latino y otro hende di afo. “E ta pasa tur caminda. Manera na Colombia mes awo e Venezolano ta un bon ehempel. Imagina bo, nan cu lo mester ta rumannan.”
Pero e ta purba educa hende unda cu e bay riba e aspecto aki, despues di haya orguyo den e manera con su mayornan a bay dilanti na Aruba. Esaki ta pasobra Aruba a duna nan un chens, pero tambe pasobra su mayornan a traha masha duro y ta contribuyendo, sra. Malvido ta conta.
“Mi ta orguyoso cu mi mayornan a bay dilanti y ora mi wak mi tata riba caya mi ta wak cu e ta orguyoso di ta Colombiano pero tambe Arubiano. Ademas mi ta sinti bon cu ora hende papia nan ta kere cu e ta Rubiano, pues e no ta pasando den discriminacion aunke antes e tabata duro, e ta mustra con leu nan a bin.”
Aunke semper ta bay tin personanan cu ta inmigra pa motibonan menos positivo, sra. Malvido kier pa no tur, no djis Rubiano pero en general ta mas consciente cu tin hende cu ta establece nan mes na un pais cu intencion positivo. “Tin hende cu ta bin aki, nan ta contribui, nan ta worry cu e comunidad y nan kier wak e bay dilanti.”
‘Rubiano discrimina na Hulanda ta keda discrimina contra Latino’
Algo cu sra. Malvido a tuma nota di dje ta cu hende di su propio generacion cu a bay studia na Hulanda y a pasa den discriminacion no ta realisa cu nan propio prohimo tabata haci esaki na Aruba.
“Mi por corda exactamente ken tabata bisa mi cu mi no ta Rubiano den scol basico y awo mi ta tende nan storianan di discriminacion na Hulanda. Pero nan no ta corda cu nan mes tabata discrimina. Y e mesun hendenan ey ta discrimina contra Venezolano. Mi ta puntra mi mes, henter e experiencia na Hulanda no a cambia bo mentalidad? Si na Aruba bo ta sinta discrimina ainda ora Hulandes a uza tur sorto di nomber pa bo, ainda tin hende cu no kier duna hende di afo un chens. Mi no ta wak cu nan ta habri nan wowo.”
Pues asina sra. Malvido ta contribui di su manera, desmintiendo cu stranheronan simplemente ta bin aki pa manda nan placa otro pais sin preocupa pa integra y contribui.


text:
Economia di Venezuela a mustra un reduccion di 50,44% den tercer trimester di e añaaki, compara cu e mesun periodo di 2019, di acuerdo cu e medicion cu Asamblea Nacional, den man di oposicion, a haci.
E contraccion den e periodo menciona ta consecuencia di menos actividad den sector petrolero y e reduccion di operacion den area di manufactura y comercio, pa e collapse den servicio di luz, internet y gas, ademas di e efecto di e pandemia di Covid-19, segun e parlamento.
“Venezuela ta enfrenta e shock di pandemia mey mey di un collapse, pesey e caida di economia ta mas profundo,” diputado Angel Alvarado a bisa periodista durante presentacion di e resultadonan.
E pais ta acumula caba seis aña di recesion economico , loke a resulta den un contraccion total entre 2013 y 2020 di actividad economico di 92,4%. Loke tabatin efecto grandi den deterioro economico tabata e modelo (socialista) di control cu presidente Chavez a inicia y cu su sucesor Nicolas Maduro a continua. Un flexibilisacion di regulacion cu a cuminza na fin di 2018 pa duna comercio y idustria mas rosea, a yega laat, segun parlamentario y economistanan.
“Estrategia di Maduro ta un recuperacion lento pa tin un economia chikito y mantene e poblacion empobreci,” e legislador a añadi. “Economia awe ta 10% di loke e tabata algu n aña pasa.”
Hunto cu e collapse di sectornan clave di economia, Venezuela ta siguiden hiperinflacion, lokee ta destrui entrada di e Venezolano.Na october inflacion tabatin un aumento menor cu e luna anterior y a keda na 23,8% segun e calculacionnan di Asamblea Nacional, cu tambe a calcula e inflacion internual na 3.332%.
Asamblea ta laga calcula resultado di economia desde 2018, tratando di compensa e falta di publicacion di cifra di parti di Banco Central, cu desde casi dos aña no ta divulga cifra.